ועדת החינוך והתרבות, כנסת 15, פרוטוקול מספר 380, 2001-12-26 09:00

זבולון אורלב: בוקר טוב.

זבולון אורלב: זימנו דיון דחוף בשל פרשת הקיצוצים בתקציב התרבות.

זבולון אורלב: לפני זמן לא רב ערכנו דיון נוסף, בתיאום מוקדם עם השר - שאנחנו מקדמים אותו בברכה - לגבי תקציב 2002 כפי שעבר בממשלה בקריאה ראשונה בספטמבר או באוגוסט.

זבולון אורלב: אז התקיים דיון מאוד אופטימי כאשר השר אמר שיש סיכוי טוב, ואפילו רבע הבנה עם ראש הממשלה, שלא רק שהתקציב לא יקוצץ אלא שאפילו תהיה בו תוספת של 50 מיליון שקלים.

מתן וילנאי: לא בתחומים האלה.

זבולון אורלב: אמנם לא בתחומים האלה, אבל באותו דיון דובר על כך שתהיה רווחה כלשהי.

זבולון אורלב: והנה לקראת סוף השבוע נתבשרנו שבכוונת האוצר לקצץ בתרבות ובספורט הרבה מעל ומעבר לפרופורציות שבהן מקוצצים יתר משרדי הממשלה.

זבולון אורלב: היתה שיחה דחופה בין השר לביני ועל יסוד זה החלטנו - בנוסף לכנס החירום שקרא השר - שגם ועדת החינוך והתרבות של הכנסת תאמר את דברה, תבין מה קורה ותצטרף למאבק, שאני רואה בו מאבק לאומי, מהחשובים ביותר, לסכל ולמנוע קיצוץ בלתי ראוי בכל נושא התרבות.

זבולון אורלב: אני חושב שבחדר הזה אין צורך להכביר מלים באשר לתפקידה של תרבות ובאשר לנחיצות של מערכת הספורט.

זבולון אורלב: אני חושב שאלה דברים טריוויאליים.

זבולון אורלב: התפקיד שלנו הוא לא לחנך את עצמנו אלא לחשוב איך נוכל להעביר את המסר הזה לכלל הבית.

זבולון אורלב: בבית הזה יש הרבה מאוד ציניות ובדרך כלל יש גם פערים בין מה שאנחנו מדברים לבין איך שאנחנו מצביעים.

זבולון אורלב: אחד התפקידים של הדיון הזה הוא לנסות לצמצם את הפערים האלה.

זבולון אורלב: בסופו של דבר המבחן שלנו הוא בהצבעות.

זבולון אורלב: אני יודע שאני "גיבור" גדול, כי אני בא ממפלגה אופוזיציונית.

זבולון אורלב: אמנם מפלגתי גם היא בדרך כלל באה להסכמים בקשר לתקציב, ויש גם עניינים שחשובים לה, אבל גם במפלגתי יש רגישות מאוד גבוהה לראות בנושא התרבות את אחד הנושאים הקריטיים.

זבולון אורלב: אנחנו לא נצטרף לשום הסכם עד שהעניין הזה יוסדר.

זבולון אורלב: אני מציע שנאפשר לשר מתן וילנאי לפתוח ובעיקר לעדכן ולדווח מה קרה מיום שני, מה החליטה הממשלה ומה המשמעויות, כפי שהוא רואה אותן.

זבולון אורלב: לאחר מכן נקיים את הדיון.

מתן וילנאי: בוקר טוב.

מתן וילנאי: אני לא יודע כמה פעמים בחמישים השנים האחרונות עשו בחדר הזה דיונים שעיקרם נושא התרבות.

מתן וילנאי: תמיד זה נבלע במסגרת הכוללת של החינוך.

מתן וילנאי: יושב-ראש הוועדה היה בעבר מנכ"ל המשרד והוא מכיר את זה היטב.

מתן וילנאי: אני שמח שאנחנו עכשיו מרכזים זרקור לנושא התרבות.

מתן וילנאי: בהמשך, כאשר אכנס לפרטים, אתייחס גם לתרבות וגם לספורט.

מתן וילנאי: דווקא בספורט לדעתי עסקו יותר מכיוון שהספורט יותר "תופס" בקהל הרחב ויש בו הרבה דברים שאתה יכול לחתוך בהם קופונים.

מתן וילנאי: לצערי זה פחות נכון בתרבות.

מתן וילנאי: אני רוצה לתת אינפורמציה איפה אנחנו עומדים.

מתן וילנאי: אנחנו בעצם, כפי שזה נראה כרגע, נכנסים לשנת 2002 עם קיצוץ בסדר גודל של בין 5%-8% על מה שהיה לנו בשנת 2001.

זבולון אורלב: על כמה כסף מדובר?

מתן וילנאי: כ-20 מיליון שקל.

מתן וילנאי: מעבר לזה נכפה עלינו קיצוץ של עוד 40 מיליון שקל.

מתן וילנאי: הצלחנו להציל 50 מיליון שקל וכן את חוק הקולנוע, על אף שהיה רוב לתקציב ואף אחד לא היה צריך להתייחס אלי בכלל.

מתן וילנאי: היו יכולים לומר: שמענו אותך, תצביע נגד ויהיה מה שיהיה.

מתן וילנאי: זה ממש לא משנה לנו כי כבר 21 שרים תומכים בתקציב.

מתן וילנאי: אז הבנתי שאני יכול להיות נורא צודק, לבוא לכאן כולי עזוז וגבורה אבל עם קיצוץ של 90 מיליון שקל ולא של 40 מיליון שקל, ובלי חוק הקולנוע.

מתן וילנאי: חוק הקולנוע נפל בקריטריונים כמו חוק הנגב וכמו חוק משפחות ברוכות ילדים.

זבולון אורלב: האם חוק הקולנוע היה אמור להיות בחוק ההסדרים?

מתן וילנאי: האוצר שכח לשים אותו במסמך בשל תקלה טכנית פשוטה.

מתן וילנאי: הם דיברו ביניהם: איך זה באמת לא נכנס?

מתן וילנאי: זה היה מה שנקרא "מארב מזדמן".

מתן וילנאי: החלטתי שעדיף להתמודד עם קיצוץ של 40 מיליון שקל מאשר עם קיצוץ של 90 מיליון שקל, ולא לחזור על הפארסה של חוק הקולנוע פעם נוספת.

מתן וילנאי: בממשלה ברור שלא הייתי מעביר את זה ובכנסת היה נערך מאבק, כמו שעשינו בפעם הקודמת בהצלחה יתרה.

מתן וילנאי: חשבתי שלא צריך לחזור על כך פעם נוספת.

מיכאל ורשביאק: זה קיצוץ של 40 מיליון חוץ מה-3%?

מתן וילנאי: כן, בוודאי.

מתן וילנאי: ה-3% זה קיצוץ שכבר נפל עלינו השנה.

מתן וילנאי: לכן אמרתי שמדובר על קיצוץ של בין 5%-8%, כי זה נוסף על קיצוץ שכבר התבצע השנה.

מתן וילנאי: אתם עוד לא הרגשתם אותו כי אני "בלעתי" אותו בכל מיני שיטות אצלי, אבל השוליים שלי נגמרו.

מתן וילנאי: תמיד למשרד יש שוליים כלשהם.

מתן וילנאי: זה קיצוץ בסדר גודל של 60 מיליון שקל מתוך 770 מיליון שקל.

מתן וילנאי: אני רוצה שתבינו, בממשלה היה רוב להחלטות ולכן לא היתה ברירה אלא להציל את מה שאפשר להציל.

מתן וילנאי: בדיון הסופי משרד האוצר הסכים לרדת מ-90 מיליון ל-60 מיליון.

מתן וילנאי: אני התעקשתי על 30 מיליון שקל והגענו ל-40 מיליון שקל.

מתן וילנאי: זאת היתה הפשרה שהגענו אליה.

מתן וילנאי: ברור שהפשרה המתבקשת היתה שהאוצר יוותר על 45 מיליון שקל ושבמשרד יהיה קיצוץ של 45 מיליון שקל.

מתן וילנאי: הדיון כולו התנהל חצי שעה לפני ההצבעה, כאשר היה רוב מוחלט להצעת הממשלה.

מתן וילנאי: היעד שלנו, לצערי, הוא לשמור על המצב הקיים.

מתן וילנאי: התכוונתי לעסוק בהרבה דברים, לפתח אותם ולהתקדם בהם.

מתן וילנאי: היעד שלנו כרגע בספורט ובתרבות הוא לשמור על הקיים.

מתן וילנאי: אם תשאלו אותי, זה גם היעד של תקציב המדינה, לשמור על המצב הקיים ולא להגיע ל-300,000 מובטלים.

מתן וילנאי: מי שמדבר על צמיחה, לא יודע על מה הוא מדבר.

מתן וילנאי: אין מה לדבר על צמיחה.

מתן וילנאי: לא נצליח לקדם ולפתח הרבה בתנאיי התקציב האלה.

מתן וילנאי: החשש שלי, שהתקציב הזה הוא לא ריאלי ושתוך 4-6 חודשים יבואו עם קיצוץ בתקציב המדינה של 4 מיליארד שקל נוספים.

מתן וילנאי: מול זה צריך לעמוד.

מתן וילנאי: לכן כשאני אומר "לשמר את קיים", בדיוק לזה אני מתכוון.

מתן וילנאי: זה מה שהולך לקרות לנו, כי אני מניח שבעצם צריך היה לקצץ 10 מיליארד שקל.

מתן וילנאי: אי אפשר ב"מכה" לקצץ אותם, אני יכול להבין את זה, אז התחילו בסכום קטן יותר והחיים יעשו את שלהם.

מתן וילנאי: אמרתי אותם דברים ב-24.10, בתקציב שהייתי נגדו.

מתן וילנאי: אמרתי אז, מה שהיום ברור לכולם, שלא תהיה צמיחה של 4% ושהתקציב עומד על כרעי תרנגולת.

מתן וילנאי: שאלתי: על מה אתם מדברים?

מתן וילנאי: צריך לקצץ 6-10 מיליארד שקל בתקציב.

מתן וילנאי: אמרו לי: אז תקצץ.

מתן וילנאי: לקח חודשיים והגיעו לזה.

מתן וילנאי: לכן, אנחנו צריכים לזכור כל הזמן שאִיוּם כזה אכן קיים.

מתן וילנאי: יש לנו שתי בעיות עיקריות.

מתן וילנאי: בעיה אחת היא שממשלות ישראל לדורותיהן לא חושבות שתרבות וספורט חשובים.

מתן וילנאי: צריך להגיד את זה.

זבולון אורלב: צריך לומר את האמת, חוץ מממשלת רבין, שהוסיפה כ-25% באופן ריאלי לתקציב החינוך והתרבות.

קולט אביטל: זה נכון בכל התחומים.

זבולון אורלב: לא בכל התחומים.

זבולון אורלב: כרגע אנחנו עוסקים בתחום שאנחנו יודעים עליו.

זבולון אורלב: אם אני מעיד, סימן שזה נכון.

מתן וילנאי: אחת הסיבות שהצבעתי בעד התקציב, כי הוא נתן מענה לנושא שקרוב מאוד ללבי, המגזר הערבי, שהלכו גם שם לקצץ.

מתן וילנאי: אמרתי שניסינו לפתח דברים במשרד המדע, התרבות והספורט וחלק נגע להגדלת התמיכה במגזר הערבי.

מתן וילנאי: אני מקווה שנעמוד בזה.

מתן וילנאי: היום אני כבר לא חותם על כך.

מתן וילנאי: הבעיה הראשונה היא שאף אחד לא חושב שזה חשוב, וצריך להגיד את זה.

מתן וילנאי: אני מקבל את ההערה של היושב-ראש - חוץ מממשלת רבין, שהתנהגה אחרת בכל התחומים.

מתן וילנאי: כלומר יש פה שתי בעיות.

מתן וילנאי: האחת היא חוסר החשיבות שממשלות ישראל לדורותיהן מייחסות לעניין הזה.

מתן וילנאי: דבר שני, כל הגופים נמצאים מראש מתחת לקו האדום ואין להם שום מרחב תמרון.

מתן וילנאי: זה צירוף קשה מאוד.

מתן וילנאי: על זה מתווסף האִיום, שהזכרתי כבר, של קיצוץ נוסף בדרך.

מתן וילנאי: פעולות המשרד: היעד המרכזי שלנו הוא למזער את הנזק.

מתן וילנאי: אני עדיין לא יודע להגיד איך עושים את זה.

מתן וילנאי: אנחנו נמצאים עכשיו 40 שעות אחרי החלטת הממשלה.

מתן וילנאי: זה מאות סעיפים ואלפי תמיכות.

קולט אביטל: זה עוד לא סופי.

מתן וילנאי: זה עוד לפני הדיון בכנסת אבל אני חייב להתחיל לעבוד.

מתן וילנאי: אני מתכוון לממש בשנה הקרובה, דבר שניסיתי ב-2001 בהצלחה חלקית, לתת שירות עם הפנים ללקוח, לעשות את זה הכי פשוט שאפשר, הכי נכון שאפשר.

מתן וילנאי: אני מתכוון שבתחילת השנה, עד חודש לאחר אישור התקציב - פעם הנחתי שאישור התקציב יהיה ב-31.12 אז קבעתי את היעד ל-1.2 - כל הגופים יידעו כמה כסף עומד לרשותם ומה תזרים המזומנים שלהם לאורך השנה, ולא מן הגורן ומן היקב כל הזמן.

מתן וילנאי: הם יידעו: זה מה שיש, זה מה שעומדים לתת להם, ואת זה יקבלו בתזרים כזה או אחר.

מתן וילנאי: בהקשר הזה אנחנו נקבע קריטריונים הרבה יותר ברורים מהקריטריונים שהיו עד היום.

מתן וילנאי: אנחנו כעת עובדים על כך.

מתן וילנאי: זה כבר עשה רעש לא קטן.

מתן וילנאי: לדעתי ב-53 השנים האחרונות לא היה זמן אף פעם לעסוק בזה.

מתן וילנאי: לנו יש זמן ואנחנו נעסוק בזה.

מתן וילנאי: זה נכון הן בספורט והן בתרבות.

מתן וילנאי: ודבר אחרון, אני מברך על מטה הפעולה שהוקם, בראשותו של ראש מועצת עמק הירדן, מר זאב שור (וולוולה).

מתן וילנאי: אני חושב שזה חשוב על מנת לעקוף את חוסר ההתייחסות לנושאי התרבות והספורט במדינת ישראל.

מתן וילנאי: אני לא מדבר כרגע על המדע, ששם יש שואה הרבה יותר גדולה ונראה לי מאוד לא חכם לקצץ שם בצורה כזאת.

מתן וילנאי: על זה אני אדבר בוועדת המדע ולא כאן.

נתן ארן: מי משתתף במטה הפעולה חוץ ממר זאב שור (וולוולה)?

מתן וילנאי: מר זאב שור (וולוולה) יציג.

זבולון אורלב: על-פי מה שאני מבין מדברי השר, תקציב התרבות, 460 מיליון שקל, יעבור קיצוץ בסדר גודל של כ-8% אם משרד האוצר יחליט להגדיל את הקיצוץ flat על כל המשרדים.

זבולון אורלב: עיקר תקציב המשרד הוא תקציב התרבות - 460 מתוך כ-700 מיליון.

זבולון אורלב: כל אחד יכול לחשב באחוזים וגם בכסף מה המשמעויות של הקיצוץ.

זבולון אורלב: ברור שזה לא תקציב של התייעלות.

זבולון אורלב: כדי להתייעל מקצצים 1%-2%.

זבולון אורלב: בתהליך ארוך טווח תמיד אפשר להגיע להתייעלות כלשהי.

זבולון אורלב: קיצוץ של 8% בבת אחת הוא קיצוץ שיש לו משמעויות רציניות ביותר.

מתן וילנאי: בתקציב תמיכות אין התייעלות.

מתן וילנאי: מה, אני אומר ל"קאמרי" שהוא קיבל 100 שקל פחות ושיתייעל?

מתן וילנאי: הוא עושה מה שהוא יכול לעשות ואני צריך לתת את הכסף.

מתן וילנאי: זה לא תקציב פעולות.

זבולון אורלב: התייעלות זה כאשר פונים לגופים נתמכים ואומרים להם להדק קצת את החגורה.

זבולון אורלב: אבל זה לא מה שמשתמע כאשר מחליטים ב-25.12 על קיצוץ של 8%.

זבולון אורלב: כל אחד מבין את המשמעויות, שפה צריכים לחתוך באופן חד-צדדי.

זבולון אורלב: הקיצוץ בתרבות הוא לא סוף הסיפור.

זבולון אורלב: יש קיצוץ גדול בכסף שמעבירים כל משרדי הממשלה לרשויות המקומיות.

זבולון אורלב: מר זאב שור (וולוולה) הוא גם ראש מצליח של מועצה אזורית והוא בוודאי יבהיר את הדברים האלה.

זבולון אורלב: כמו כן, גם במערכת החינוך יש קיצוץ.

זבולון אורלב: הם עוד לא יודעים אבל הלילה משרד החינוך צריך לקצץ עוד 80 מיליון שקלים מתקציבו, בתקציבי הרשויות המקומיות, וזה בנוסף לקיצוץ הקודם בסדר גודל של 200 מיליון שקל.

זבולון אורלב: כך זה גם ברווחה, בבריאות וכן בתקציבים הישירים שמשרד הפנים מעביר לרשויות המקומיות.

זבולון אורלב: יש מוסדות תרבות שהתמיכה שהם מקבלים מהרשות המקומית לעתים עולה על התמיכה הממשלתית.

זבולון אורלב: על-פי מה שנראה כרגע הקיצוץ בתקציבי הפעולה ברשויות המקומיות הוא יותר גדול מ-8%.

זבולון אורלב: הרי ברור שהרשות המקומית לא תקצץ בפינוי אשפה או בשירותי מים.

זבולון אורלב: אנשים רואים בתרבות, בתקציב תמיכות, דבר גמיש וגם מפה תבוא הרעה.

זבולון אורלב: יש גם קיצוץ בכל הגופים שקונים מגופי התרבות כל מיני שירותים.

זבולון אורלב: קיצוץ בתקציב המתנ"סים הוא עוד קיצוץ שייפגעו בו גופי תרבות.

זבולון אורלב: ל"אמנות לעם" - אני לוקח אותם כמשל - יש קודם כל קיצוץ ממשרד התרבות בתמיכה הישירה, ואחרי זה קיצוץ מהרשויות המקומיות, ואחרי זה קיצוץ גם מחברת המתנ"סים.

זבולון אורלב: יש עוד בשורה רעה, שגם לאנשים במשקים הפרטיים יהיה פחות כסף.

זבולון אורלב: הרי ברור שבכל המהלך הזה לאנשים יהיה פחות כסף.

זבולון אורלב: במה אדם בדרך כלל מקצץ?

זבולון אורלב: אז הוא ילך פחות לשמוע את חנן יובל.

זבולון אורלב: הוא שמע אותו בעבר 3 פעמים בשנה ועכשיו כשיש לו פחות כסף הוא יחליט לוותר על הצגה.

זבולון אורלב: התחזית השחורה של הקיצוצים, זה רק חלק מהעניין.

זבולון אורלב: לפני הקטסטרופה הזאת עוד יש לנו כמה בעיות באמצע.

זבולון אורלב: אולי גם על זה צריך לעשות הצגה, איך החבר'ה הטובים של העם יושבים ומקצצים בתרבות ותראה לאן מובילים אותם.

זבולון אורלב: העניין הזה בעיני הוא מאוד רציני.

זבולון אורלב: זה לא עוד איזה קיצוץ של נוחיות או תנאי שירות, שאנחנו הולכים פה להוריד כל מיני שומנים.

זבולון אורלב: זה מתבצע אחרי שנה קשה של אינתיפדה שפגעה בחלק ממוסדות התרבות.

זבולון אורלב: אני פחות בקיא במה שאירע בתיאטראות ויותר בקיא במצב במוזיאונים.

זבולון אורלב: יושב איתנו מנכ"ל מוזיאון ישראל ואנחנו יודעים מה קורה במוסדות התרבות בירושלים, כיצד האווירה, כיצד המלחמה שמתנהלת ביהודה ושומרון גורמת לכך שפחות אנשים מבקרים ומשתתפים בפעולות תרבות, כך שגם סעיף ההכנסות העצמיות יורד באופן דרסטי.

זבולון אורלב: אני לא בטוח שזה נכון לגבי "הקאמרי" אבל אני יודע שזה נכון מאוד לגבי מוזיאון ישראל.

ציפי פינס: זה נכון לגבי כולם.

נועם סמל: ביום שיש פיגוע או לינץ' ברמאללה - במשך 48 שעות אף אחד לא בא.

נועם סמל: אף אחד גם לא קונה מנוי לשנה הבאה.

נועם סמל: גם אם הפיגוע הוא בחיפה, זה לא משנה.

זבולון אורלב: אני מדבר על החשיבות של תרבות, שבעיני היא חוט שדרה בסיסי לקיום עם.

זבולון אורלב: חבל להכביר פה מלים כי אנחנו נמצאים בתוך מדורת השבט ולא צריכים לחמם זה את זה.

זבולון אורלב: אני חושב שצריך גם לשקול מה עלינו לעשות.

זבולון אורלב: יש, אגב, בידי חברי כנסת הרבה כלים.

זבולון אורלב: הכלי המרכזי הוא הגשת הסתייגויות.

זבולון אורלב: לצורך הסתייגות אנשים מוכנים להפר משמעת קואליציונית.

זבולון אורלב: אגב, אני משבח את שר המדע, התרבות והספורט מתן וילנאי, שלפחות בחוק הקולנוע פעל בניגוד לעמדת ממשלה והחוק עבר חרף עמדת הממשלה.

זבולון אורלב: כלומר, יכול להיות שנצטרך בכמה דברים שבהם אנחנו חושבים שהממשלה פועלת לא נכון להגיש הסתייגות.

זבולון אורלב: זה נוגע בעיקר לסיעות הקואליציוניות.

זבולון אורלב: אני מראש מצטרף, גם כיושב-ראש ועדה וגם כאיש שמבין בנושא הזה ומעריך אותו.

זבולון אורלב: חברי כנסת מסיעות קואליציוניות יצטרכו לעמוד למבחן, האם הם מוכנים להצטרף ולהגיש הסתייגות ולא להגיד "הממשלה החליטה".

זבולון אורלב: פה יהיה מבחן הפער בין ההצהרות לבין המעשים.

זבולון אורלב: חברת הכנסת קולט אביטל היא יושבת-ראש שדולת התרבות.

זבולון אורלב: אנחנו משתדלים לעבוד בשיתוף פעולה כי כולנו עובדים למטרה אחת.

זבולון אורלב: בבקשה.

קולט אביטל: אני אתחיל דווקא מהסוף.

קולט אביטל: אנחנו לא רק משתדלים לעבוד בשיתוף פעולה אלא גם מצליחים.

קולט אביטל: דווקא בתחום הזה מצאתי שותפים טובים מכל המפלגות.

קולט אביטל: אני חושבת שנושא התרבות חוצה גבולות מפלגתיים.

קולט אביטל: רצה המקרה שלפני כחודש סיכמנו עם שר המדע, התרבות והספורט שהמפגש הראשון של שדולת התרבות יתקיים היום, איתו ועם חברי הכנסת.

מתן וילנאי: רצינו לדון איך לחלק את העודפים ...

קולט אביטל: בכל מקרה לא התכוונו לחשוב איך לחלק עודפים אבל רצינו לדון איזה סוג חקיקה כדאי לקדם, דווקא כדי להיות מסוגלים לעגן את התרבות בחוקים רציניים, שהופכים את הדיון של היום לפחות רלוונטי.

קולט אביטל: אילו היה חוק בסיסי של רשות תרבות, עם תקציב מסודר בחוק, יכול להיות שהנושא של תקצוב משרד התרבות כל שנה לא היה עובר אותן מהמורות ולא היה תלוי ביחסו של כל ראש ממשלה לתרבות.

קולט אביטל: חלק מראשי הממשלה חשבו משום מה שתרבות זה מותרות.

קולט אביטל: יכול להיות שעדיין, אחרי חלוף הסערה, נצטרך לחשוב על סדרי עדיפויות.

קולט אביטל: החקיקה כפי שהיא עכשיו - וערכנו עבודה די בסיסית - היא חקיקה די פרטנית שמנסה להבטיח את קיומו של מוסד זה או אחר.

קולט אביטל: פרט ל-2-3 חוקים שהם יותר כלליים, כמו חוק לשימור תרבות הלדינו וחוק לשימור תרבות האידיש, שאחד מהם מתוקצב והשני לא, יתר החוקים מתייחסים למוסדות באופן ספציפי.

זבולון אורלב: יש את חוק המוזיאונים וחוק הספריות הציבוריות.

מתן וילנאי: מה שטוב בחוקים האלה, שאין בהם כסף.

קולט אביטל: אולי צריך לחשוב בכל זאת גם אחר-כך לנסות לעגן את הנושא בחקיקה יותר רצינית.

קולט אביטל: דבר שני, כפי שאני רואה את המצב, מה שחברי הכנסת יצטרכו לעשות מעבר להסתייגויות - וזה מקובל עלי, ובעניין הזה אני לא מכירה שום עמדה קואליציונית, ויסלחו לי השרים, מה גם שאינני יודעת כמה זמן אנחנו נישאר בממשלה או אם וכמה מאיתנו יצביעו בעד התקציב.

זבולון אורלב: כבר נצטרך להתכונן להיכנס לממשלה ...

קולט אביטל: יכול להיות.

קולט אביטל: תיכנסו במקומנו.

קולט אביטל: יכול להיות שמעבר להסתייגויות כדאי שכולנו נערוך תוכנית חירום, שתתייחס לאותם מוסדות שהם בסכנת קריסה.

קולט אביטל: אם אדוני השר לא יוכל לצערנו השנה לפתח את כל אותם הדברים שכולנו חשבנו שהם חיוניים, כמו הרבה יותר עבודה בפריפריה, אנחנו חושבים שאחד הדברים שאנחנו מצווים לעשות הוא לחשוב יחד מי הם או מה הם המוסדות שעומדים בפני סכנת קריסה ולנסות לעשות פעולות שיצילו את המוסדות הללו.

קולט אביטל: זה נראה לי אחד הדברים הראשונים.

קולט אביטל: שנית, אני חושבת, אדוני השר, שאנחנו יחד ננסה לא לעבוד נגדך אלא מולך.

קולט אביטל: אחד הדברים שרציתי להעלות כאן הוא שדווקא בשלב שבו הקיצוץ כל-כך דרסטי נצטרך לדאוג לפחות לדבר אחד, שהתקציבים יתקבלו בזמן.

קולט אביטל: שמוסדות תרבות לא יקבלו מידע על התקציב הצפוי להם רק בסוף השנה.

מתן וילנאי: אמרתי אמירה ברורה בעניין הזה.

קולט אביטל: זה גם מאבק לא איתך אלא מאבק עם האוצר.

קולט אביטל: אני מאוד מקווה שכך יהיה, כי בסופו של דבר העברות בזמן מונעות הרבה מאוד בעיות, גם לאלה שצריכים לקבל את המשכורות וגם לתשלומים על פעולות התרבות.

זבולון אורלב: תודה רבה.

זבולון אורלב: לפני למעלה משנה הנחתי הצעת חוק שנקראת "חוק התרבות", שמעגנת קודם כל את החובה הבסיסית של המדינה לנושא התרבות.

זבולון אורלב: על-פי המצב החוקי היום, אני בטוח שכולכם יודעים, הממשלה יכלה למחוק לחלוטין את כל תקציב התרבות.

זבולון אורלב: אין שום נורמה חוקית שמבטיחה את המחוייבות.

זבולון אורלב: נכון שבהצעת החוק הזאת אין עדיין הבטחת תקציב אבל תסלחו לי שאני מגלה לכם סודות מאחורי הקלעים, חבר כנסת שרוצה להעביר חוקים - ואני מדליף לכם שאני אלוף החקיקה בכנסת - יודע שבחקיקה טרומית הוא לא מכניס את כל הדברים שיגרמו לאוצר להתנגד לחוק, כי הוא רוצה קודם כל להעביר את החוק בקריאה טרומית.

זבולון אורלב: לכן הוא מגיש הצעת חוק מאוד נחמדה ויפה.

זבולון אורלב: גם האוצר יודע את זה.

זבולון אורלב: היה ברור לי שאם אני אכתוב שתקציב התרבות יהיה 1% מתקציב המדינה, אין סיכוי להעביר את זה גם בקריאה טרומית.

זבולון אורלב: אחרי שזה עובר בקריאה טרומית ומגיע לכאן, אז אנחנו בעלי הבית ואנחנו יכולים להוסיף מה שאנחנו רוצים.

זבולון אורלב: אני לא רוצה להצהיר מה אני אעשה, כי זה יקלקל את ההעברה בקריאה הטרומית, אבל כל אחד מבין מה יקרה בין הקריאה הטרומית לקריאה הראשונה, איזה סעיפים יתווספו.

זבולון אורלב: קיימתי פגישה על-פי יוזמתי עם השר מתן וילנאי לפני ימים אחדים ואנחנו משתדלים כל דבר לעשות בהבנה ובתיאום.

זבולון אורלב: אני מקווה מאוד שתהיה הבנה עם השר כדי שנוכל להעביר את החוק בקריאה טרומית.

זבולון אורלב: בזמנו קיבלתי גם הערות על הצעת החוק מכל גופי התרבות וכל ההערות מקובלות עלינו.

זבולון אורלב: אנחנו נעשה כל דבר בהסכמה.

זבולון אורלב: אני מסכים עם חברת הכנסת קולט אביטל, שאמרה דבר חשוב ביותר: צריך לעלות כיתה, להסדיר קודם כל בנורמה חוקית את עצם המחוייבות לתרבות ולנסות גם להסדיר דרכו את נושא התקציב.

מתן וילנאי: זה נשמע נכון מאוד.

מתן וילנאי: אנחנו כולנו ותיקי חוק הקולנוע.

מתן וילנאי: יש דבר שנקרא חוק ההסדרים שיכול לקחת את כל החקיקה הזאת ולשים אותה בפינה.

מתן וילנאי: לצערי יש שיטות עוקפות חוקים למיניהן.

מתן וילנאי: לכן על חוק הספריות לא קיבלתי אגורה.

מתן וילנאי: אמרו: 5 מיליון.

מתן וילנאי: ביקשתי מראש המוסד שיאתר לי את זה, יש חוליות מבצעיות שעוסקות בעניין ויגיעו לפתרון.

מתן וילנאי: מספרים לי סיפורים מפה ועד להודעה חדשה.

מתן וילנאי: ממשלת ישראל קיבלה החלטה.

מתן וילנאי: לא חוק אלא החלטת ממשלה.

מתן וילנאי: ראש מהמשלה ישב פה ומולו ישב ראש אגף תקציבים ובניגוד לבקשתי - אני הצבעתי נגד כי רציתי הרבה יותר - אמר לו שיעביר למשרד התרבות 10 מיליון שקל לספריות.

מתן וילנאי: אז מה?

מתן וילנאי: עכשיו דרך הקיצוץ הזה אומרים שזה בעצם התאדה גם כן.

מתן וילנאי: אני בודק משפטית האם בכלל זה אפשרי או לא.

מתן וילנאי: אני מאמין בחוקים ולכן חוקקנו את חוק הקולנוע אבל ראיתי איך תוך דקה חוק הקולנוע היה עלול להתאדות.

זבולון אורלב: וראית איך בחודש החזרנו את החוק.

מתן וילנאי: אני מדבר על מה שאירע עכשיו.

זבולון אורלב: אני אומר לך שזה לא היה עובר בכנסת.

מתן וילנאי: אני מקווה.

מתן וילנאי: אני לא יודע.

מתן וילנאי: לא רציתי להעמיד את זה במבחן.

מתן וילנאי: אנחנו כרגע עוסקים בשני מאמצי חקיקה: 1) הקמת מועצת ספורט עליונה ותיקונים לחוק הספורט, שיש בו הרבה מאוד עיוותים.

מתן וילנאי: אנחנו עושים מאמץ שהצעת החוק תהיה מונחת עד חודש אפריל על שולחן הכנסת.

מתן וילנאי: חלק מהנושאים עלו כאן

מתן וילנאי: בדיונים שונים ברמה כזאת או אחרת; 2) במקביל אנחנו נציע הקמת מועצת תרבות.

מתן וילנאי: בהדרגה, כי "תפסת מרובה - לא תפסת".

מתן וילנאי: אנחנו נקים מועצת תרבות במודל אחר, שיעביר לה הרבה יותר כוח מהמועצה שכביכול קיימת היום.

מתן וילנאי: היום מוצאים שם ריכוז של דברים אך זאת לא מועצה.

מתן וילנאי: אף אחד לא יודע כמה חברים יש במועצה כי היא אף פעם לא התכנסה.

מתן וילנאי: למעשה זאת לא מועצה אלא זאת מליאה.

מתן וילנאי: אנחנו עוסקים בכיוונים שחבר הכנסת אורלב דיבר עליהם.

מתן וילנאי: מבחינתי זה שלב ראשון על מנת להגיע לרשות מרוחקת ככל הניתן מידיהם של הפוליטיקאים.

מתן וילנאי: כך צריכה להיראות תרבות.

מתן וילנאי: אז יהיה שיקול דעת ציבורי ולא שיקול דעת של פוליטיקאים.

מתן וילנאי: זאת דרך שאנחנו מתחילים אותה.

מתן וילנאי: התחילו אותה כבר שנים לפני זה ואני מקווה להגיע לסיום המאמץ הזה בשנת 2003.

זאב שור: בהמשך לפגישה המרגשת שהיתה בתחילת השבוע בסינמטק הוקם צוות פעולה.

זאב שור: צוות הפעולה הוא ראשית הדרך.

זאב שור: אנחנו רוצים לצרף לצוות את כולם.

זאב שור: כולם חייבים להיות מיוצגים בצוות הזה כי לא נוכל לפעול ולהיאבק אם לא כולם יהיו שותפים.

זאב שור: מישהו כאן שאל בקריאת ביניים מי החברים בצוות.

זאב שור: אני קורא לכולם להצטרף.

זאב שור: אנחנו נאתר את האחרים שלא יודעים ונפנה אליהם כי אנחנו רוצים מאבק משותף של כולם.

זאב שור: חבר הכנסת זבולון אורלב אמר שיש כאן מאבק.

זאב שור: זהו מאבק אמיתי על דמותה התרבותית-ערכית של החברה הישראלית.

זאב שור: פגעו בשומן במשך שנים.

זאב שור: היום פוגעים בעצם.

זאב שור: כל מי שיודע מה זאת פגיעה בעצם יודע מה המשמעות.

זאב שור: יכול להיות ששר האוצר היה מעדיף חברה מנוונת שמפסיקה ליצור ולחשוב.

זאב שור: אולי טוב יותר ונוח יותר להנהיג חברה כזאת של אנשים שלא יודעים לדבר ולא יודעים לחשוב.

זאב שור: פגיעה בנושא התרבות, הספורט והמדע תיצור כאן במשך הזמן חברה מנוונת.

זאב שור: אנחנו במטה המאבק לא ניתן יד לזה.

זאב שור: אני יודע שכאן זה מגרש ביתי.

זאב שור: אני מכיר את חבר הכנסת זבולון אורלב מתפקידו כמנכ"ל משרד החינוך והתרבות ואת ההתייחסות שלו.

זאב שור: אני יודע שכאן נמצא אוזן קשבת.

זאב שור: אבל אנחנו צריכים למצוא אוזן קשבת אצל 120 חברי כנסת.

זאב שור: אני מצפה, חבר הכנסת אורלב, שמכאן תצא החלטה ברורה וחד-משמעית, שלא נותנים לקצץ בתקציב ולו אגורה אחת.

זאב שור: גם אותו אחוז שרוצים לקצץ מכולם, בנושא של התרבות, המדע והספורט זאת פגיעה שלא נוכל לרפא אותה אחר-כך.

זאב שור: אמר לי מישהו לפני כמה ימים: אין מקום לפניקה אבל יש מקום לבהלה.

זאב שור: אני אומר לך אדוני השר כצנחן, יש לך כאן ציבור אדיר שמוכן להסתער, שמוכן להילחם ולהיאבק.

זאב שור: אנחנו לא ניתן יד גם לקיצוץ שעליו מדובר.

זאב שור: אני מצפה שהפגישה היום תוליד מאבק משותף.

זאב שור: אנחנו כמטה ניצור דרך פעולה מסודרת ועקבית, ולא נפרט אותה כאן.

זאב שור: נקבע דרך פעולה ונפעל, הן דרך התחום הפוליטי, בניסיון להשפיע על כל חברי הכנסת, והן בדרך אחרת.

זאב שור: נהוג לחשוב שאנשי תרבות, מדע וספורט הם צמחוניים יותר.

זאב שור: כאן לא יהיה מאבק צמחוני.

זאב שור: אולי יותר אינטלקטואלי, אולי יותר מתוחכם, אבל לא יהיה מאבק צמחוני ולא ניתן כאן לקצץ.

זאב שור: אני מצפה היום להחלטה ברורה, שקוראת לממשלת ישראל ולכל חברי הכנסת לא לתת יד לקיצוץ בתחומי המדע, התרבות והספורט.

זאב שור: גם לא את האחוזים שקבעו למקומות אחרים, כי בתחום הזה כבר קיצצו, כבר הורידו את הכל.

זאב שור: לא ניתן יותר לקצץ.

זאב שור: ייסגרו מוסדות כמו תיאטראות, מוזיאונים, מרכזי מחקר, פעילות ספורטיבית והכנה של הספורטאים שלנו, שהם הנציגים שלנו, לאולימפיאדה.

זאב שור: ראינו את השחיינית קרן ליבוביץ, שלא הגיעה לכאן היום, ונמצא איתנו וודג' זבדיה, רץ המרתון שלנו.

זאב שור: יש להכין ספורטאי כזה לתחרויות בינלאומיות.

זאב שור: הוא נציג שלנו, הוא שגריר של מדינת ישראל.

זאב שור: אני מבין שרבים ירצו לדבר לכן אני אקצר.

זאב שור: לסיום, אני מצפה להחלטה ברורה, גם כלפי הממשלה, גם לרתום חברי כנסת נוספים ולהיאבק כדי שלא יהיה קיצוץ בתחום הזה.

זאב שור: תודה.

יוריק בן-דוד: אנחנו, לשמחתי, עדיין לא גוף שנתמך על-ידי תקציב התרבות של מדינת ישראל ומקווה גם לא להיות.

יוריק בן-דוד: אנחנו גוף שמקיים את עצמו.

יוריק בן-דוד: ובכל זאת אני כאן כי אני חושב שחשוב מאוד לא לפגוע בתקציב הקיים.

יוריק בן-דוד: כדי להמחיש על מה אני מדבר, אני כגוף שמקבל נתונים מהשטח יכול להביא מספרים.

יוריק בן-דוד: שלוש החברות הגדולות בתעשיית התקליטים בישראל: NMC, הליקון והד ארצי, הוציאו ב-1999 בסך הכל 2,072 כותרים חדשים לשוק.

יוריק בן-דוד: מתוכם 1,122 כותרים לועזיים זרים, 764 כותרים של ייבוא, של מוסיקה קלאסית וחומרים לא ישראלים, ובסך הכל 186 אלבומים ישראלים.

יוריק בן-דוד: בשנת 2000 שלוש החברות הוציאו 2,157 אלבומים בסך הכל.

יוריק בן-דוד: מתוכם רק 133 אלבומים ישראלים.

יוריק בן-דוד: לגבי שנת 2001 לצערי יש לי בינתיים נתונים רק מחצי השנה הראשונה, ינואר-יולי.

יוריק בן-דוד: בסך הכל שלוש החברות הוציאו 784 אלבומים ומתוכם 34 אלבומים ישראלים בלבד.

יוריק בן-דוד: אם אתם מסתכלים על קצב הירידה במהלך 3 השנים האחרונות, זה פשוט אָיוֹם.

יוריק בן-דוד: זאת התרבות הישראלית, זאת התרבות המתוקשרת, התרבות המושמעת ברדיו.

יוריק בן-דוד: הגופים האלה אינם נתמכים אבל היתה לנו פנטזיה שהמשרד כן יתמוך בכל זאת, כיוון שהזמר העברי הולך לצערנו אל האבדון.

יוריק בן-דוד: זה היה אמור להיות תוספת על התקציב הקיים.

מתן וילנאי: זה אחד היעדים שהתכוונתי לממש.

מתן וילנאי: נדבר עליו שוב ב-2003 בכובד ראש.

יוריק בן-דוד: אני חושב שב-2005, לפי הקצב הזה.

יוריק בן-דוד: השאלה היא האם ב-2005 ישאר על מה לדבר.

יוריק בן-דוד: לא יוצאים תקליטים ישראליים.

יוריק בן-דוד: משנה לשנה פחות ופחות.

יוריק בן-דוד: אותו דבר בכל התחומים האחרים.

יוריק בן-דוד: בתיאטראות יש פחות הפקות מקומיות.

יוריק בן-דוד: אין לנו יכולת להתחרות במשאבים שמוקצים לתרבות על-ידי המדינות האנגלו-אמריקאיות או הצרפתיות.

יוריק בן-דוד: השוק המקומי כל-כך קטן, השפה שלנו כל-כך ייחודית.

יוריק בן-דוד: לאן אנחנו יכולים לייצא את המוצרים התרבותיים שלנו?

יוריק בן-דוד: לכן המדינה חייבת לשמור על התרבות הזאת כעל בבת עינה.

יוריק בן-דוד: אל תדברו במחילה על כך שלא יקצצו, לפחות בשביל לא להמית את הגופים הקיימים.

יוריק בן-דוד: רבותי, גופים כבר מתים בדרך.

יוריק בן-דוד: צריך להתעורר.

יוריק בן-דוד: לכן המלחמה צריכה להיות לא רק לא לקצץ אלא יש להגדיל ולהוסיף לתקציב הזה בצורה משמעותית.

יוריק בן-דוד: עלינו להאמין בזה ולא לתפוס איזה פוזה של אפולוגטיקה, בגלל המצב הבטחוני ובגלל אלף דברים אחרים.

יוריק בן-דוד: התרבות לא פחות חשובה לעם ישראל מאשר מצבו הבטחוני.

יוריק בן-דוד: ללא התרבות אין לנו מה לעשות על האדמה הזאת.

יוריק בן-דוד: זה הדבר שמחזיק את כולנו כאן יחד.

מתן וילנאי: אתה טועה טעות חמורה.

מתן וילנאי: התרבות היא חשובה יותר.

מתן וילנאי: אני אומר את זה אחרי 36 שנים במדים, ואמרתי את זה גם שם.

מיכאל ורשביאק: אני חושב שאנשי תרבות מצפים מחברי הכנסת שיידעו להנהיג ויידעו לראות מה שלפעמים פשוטי העם לא יודעים לראות.

מיכאל ורשביאק: עליכם לראות שאין משרד שיכול בכל-כך מעט כסף לתת כל-כך הרבה יותר תוצרת.

מיכאל ורשביאק: כל אחד יודע ש-The best value for money זה השקעה בתרבות.

מיכאל ורשביאק: אין משרד שההשקעה בו היא יותר חשובה ויכולה לתת תוצרת בסכום כסף כל-כך קטן יותר מאשר משרד התרבות.

מיכאל ורשביאק: מה שלעומת זה אנחנו רואים מההנהגה, מהממשלה, זה אקט ברברי של הטלת מום ביודעין במגזר הכי יצרני, הכי וולונטרי, במגזר ששומר על המורל של העם ועל טעם החיים.

מיכאל ורשביאק: זה יביא לנכות נפשית של העם הזה.

מיכאל ורשביאק: זאת צריכה להיות המהות של המאבק.

מיכאל ורשביאק: המאבק צריך להבהיר למחליטים, לאלה שהחליטו על הקיצוץ הזה, מה דעתנו על העניין, שהם ברברים ושהם מטילים בנו מום.

מיכאל ורשביאק: אני רוצה להוסיף עוד הערה אחת, שהיא במידה מסויימת סקטוריאלית מבחינתי.

מיכאל ורשביאק: בשנתיים האחרונות עלה תקציב התרבות אבל ההקצבות לבתי-הספר לאמנות קטנו.

מיכאל ורשביאק: דיברתי על זה בעבר בישיבת ועדת החינוך והתרבות.

מיכאל ורשביאק: מספר הגופים גדל והמשרד לא יכול לעמוד בחלוקה ובתמיכה לבתי-הספר לאמנות שמגיעים לקריטריון שמאפשר להם הקצבה מהמדינה.

מיכאל ורשביאק: דובר על כך שלקראת תקציב 2002 המשרד יעשה מאמץ ויגדיל את התקנה הקטנה הזאת של בתי-הספר לאמנות, כדי שלא נגיע למצב שעליו התרעתי פה בפעם הקודמת.

מיכאל ורשביאק: אנחנו עומדים במצב שב-2002 צריך להיות קיצוץ של כ-8% בבתי-הספר, שבא לאחר קיצוץ של כ-6.75% ב-2001.

מיכאל ורשביאק: כלומר, מדובר על קיצוץ של כ-15% בשנתיים האחרונות.

מיכאל ורשביאק: אם המוסדות ירצו להתקיים הם יצטרכו להעלות את שכר הלימוד.

מיכאל ורשביאק: זה אומר שמי שילמד אמנות במדינת ישראל יהיו בנים ובנות של אנשים עשירים ולאו דווקא האנשים המוכשרים.

מיכאל ורשביאק: זה, שוב, יביא לירידת הערך של התרבות.

מיכאל ורשביאק: אנחנו עומדים, לדעתי, בשעה קשה מאוד.

מיכאל ורשביאק: כמו שאמרתי בכנס בסינמטק, עם כל התמיכה שאנחנו נותנים למשרד ועם כל הבקשה הצרופה שאנחנו מעלים עכשיו בפני חברי הכנסת, אם אנחנו לא נפעל - אנחנו, זאת אומרת כל אלה שאמורים להנהיג את התרבות במדינה הזאת וצפויים להיפגע, ולא כולם מיוצגים כאן - אם אנחנו לא נפעל כדי להבהיר למחליטים מה דעתנו הברורה על זה, בסופו של דבר אם הם ינצחו אותנו - זה מה שיהיה מגיע לנו.

חנן יובל: אני רוצה להיתפס למלה אחת שמר ורשביאק אמר, "וולונטרי".

חנן יובל: אמרתי בפגישתי עם השר שבארץ הזאת יש המון אנשים טובים שנותנים ותורמים אך לפי דעתי אין ציבור שישווה לציבור האמנות, שתורם לסביבה שלו ולחברה.

חנן יובל: אמרתי לשר שלפי דעתי המדינה חייבת לנו המון כסף כבר המון שנים.

חנן יובל: אני חושב ששום מעשה התגייסות, שום מעשה פוליטי לא יכול בלי האמנות.

חנן יובל: אני חושב שזאת נקודה שצריך להדגיש.

חנן יובל: מדברים על קיצוצים ומשווים את מה שקורה אצלנו לכל מינוי קיצוצים אחרים וביטולי חוקים אחרים.

חנן יובל: אני לא כלכלן ואני לא יודע בדיוק את נבכי העניין.

חנן יובל: אם פוגעים בחוק הנגב, זה פוגע אישית בכל אחד ואחד שגר בנגב בכך וכך שקלים והוא יפסיד כל חודש הטבה בסך 500-1,000 שקלים, כך הבנתי מהחדשות.

חנן יובל: הפגיעה בתרבות היא פגיעה טוטלית והיא לא פגיעה ב-100 שקל.

חנן יובל: אם מוסד ייפגע, אז הוא ייפגע ב-100% ולא בשוליים.

חנן יובל: כולנו יורדים כל הזמן בתקציב ואנחנו מוצאים דרך לצמצם עוד ומופתעים שאפשר עוד לקטון.

חנן יובל: אני חושב שאין פגיעה בתקציב התרבות כפגיעה במקומות אחרים שבהם יש צמצום.

חנן יובל: פה זה לא צמצום.

חנן יובל: פה זה פגיעת מוות.

חנן יובל: מכאן אני מגיע להיותנו אזרחים מן השורה.

חנן יובל: אנחנו נגדיל את מעגל המובטלים.

חנן יובל: פה אנחנו אזרחים כמו כל אזרחי ישראל.

חנן יובל: גם על זה אני רוצה לצעוק.

ג'יימס סניידר: (מדבר באנגלית): אבקש לדבר באנגלית ומר לוין יסכם בעברית בסיום הדברים.

ג'יימס סניידר: בקצרה, הסיפור שלנו כפי הנראה דומה לסיפורם של מוסדות רבים אחרים שאנו שומעים הבוקר.

ג'יימס סניידר: לפני שנתיים במוזיאון ישראל היו 820,000 מבקרים.

ג'יימס סניידר: בשנה הזאת מספר המבקרים יגיע ל-425,000.

ג'יימס סניידר: מצד אחד, זה סיפור נוראי.

ג'יימס סניידר: מצד שני, זה ספור מדהים.

ג'יימס סניידר: אני מבקש שתחשבו על השנה האחרונה בירושלים, כאשר לא היו תיירים והגיעו רק מעט מאוד מבקרים מחוץ לירושלים, אך עדיין מעל 400,000 אנשים ביקרו במוזיאון ישראל.

ג'יימס סניידר: באוגוסט, בשבוע שבו אירע הפיגוע במסעדת "סבארו" בירושלים - 3,200 אנשים ביקרו במוזיאון עם פתיחת תערוכת "אוצרות סין".

ג'יימס סניידר: התצוגה תינעל עוד שבועיים ועד אז 100,000 מקומיים, או אף יותר, יבקרו בתערוכה.

ג'יימס סניידר: זה אומר דבר מה על החשיבות של מה שאנחנו עושים ומה שכל מוסד תרבות עושה למען רוח האנשים במדינת ישראל.

ג'יימס סניידר: במישור המעשי איננו יכולים להאשים אף אחד על הקיצוץ בתקציבנו, בגלל המצב, אך מדובר על קיצוץ של 15%-20% בהכנסותינו.

ג'יימס סניידר: לא אמרנו: "תטפלו בכך".

ג'יימס סניידר: עבדנו על כך בעצמנו.

ג'יימס סניידר: בשנה שעברה הצלחנו לקצץ 35 מישרות מסגל המוזיאון.

ג'יימס סניידר: רק עכשיו אישרנו את תקציב שנה הבאה שבו יש קיצוץ של 15% בתקציב ההוצאות שלנו.

ג'יימס סניידר: עשינו זאת בכוחות עצמנו.

ג'יימס סניידר: שכר ההנהלה הבכירה שלנו יירד ב-10% ושכר יתר הצוות יירד ב-6%.

ג'יימס סניידר: כל המוזיאון מבזבז את זמנו בדיבור על קיצוצים במקום לדבר על תרבות.

ג'יימס סניידר: זה לא טוב.

ג'יימס סניידר: אנחנו עושים את זה כי אנחנו יודעים שחשוב לנסות לשמור על פעילות המוזיאון.

ג'יימס סניידר: יש האומרים לנו: תיסעו לחוץ לארץ ותנסו לגייס כסף.

ג'יימס סניידר: אני מבקש להזכיר לכולכם ששאר העולם לא נמצא במצב טוב משלנו ברגע זה.

ג'יימס סניידר: כאשר אנחנו פונים בבקשות החוצה שואלים אותנו שתי שאלות: 1) איך אתם עוזרים לעצמכם?

ג'יימס סניידר: 2) איך הממשלה עוזרת לכם?

ג'יימס סניידר: זאת הנקודה המרכזית.

ג'יימס סניידר: זה לא שהממשלה צריכה לעזור לנו.

ג'יימס סניידר: הממשלה חייבת לעזור לנו, בשל שתי סיבות.

ג'יימס סניידר: האחת, קיצצו אותנו עד העצם ואנחנו לא יכולים לקצץ עוד.

ג'יימס סניידר: כבר פנינו לצוות המוזיאון וקיצצנו את שכרו.

ג'יימס סניידר: ביטלנו כל דבר שאנחנו יכולים להוציא מהמערכת.

ג'יימס סניידר: מעבר לכך, הממשלה אחראית לטפל ברוח האנשים, ובזמן זה אף יותר מאשר בזמנים אחרים.

ג'יימס סניידר: חיוני בזמן כזה שאנשים בישראל, ובפרט בירושלים, יחושו שניתנת תשומת לב כדי לשמור על רוחם.

ג'יימס סניידר: זאת הסיבה ש-425,000 אנשים ביקרו אותנו בשנה זאת.

ג'יימס סניידר: דבר זה הוא חשוב מאוד.

ג'יימס סניידר: השר מתן וילנאי וגם חברת הכנסת קולט אביטל לא נמצאים פה ברגע זה לשמוע אותי אומר שאנחנו מעריכים כל צעד שכל אחד מהם ינקוט ושוועדה זאת תנקוט כדי לסייע.

ג'יימס סניידר: אנחנו נעזור בכל דרך שנוכל.

ג'יימס סניידר: אני לא רוצה להגיד דברים שנשמעים היסטריים אבל אם יהיה קיצוץ, זה יהיה אסון.

זבולון אורלב: (באנגלית): האם תוכל להרחיב בעניין גיוס התרומות?

זבולון אורלב: האם יש השפעה לנפילת הנאסד"ק ולטרור בארצות-הברית ב-11 בספטמבר?

ג'יימס סניידר: (באנגלית): אומר לך משהו שגורם דאגה חמורה עבורנו ועבור אחרים שמקבלים תרומות מחוץ-לארץ.

זבולון אורלב: אמרנו איזה בעיות יש.

זבולון אורלב: בעצם לא העלינו את כל בעיית התרומות, שגם בהן יש נפילה.

זבולון אורלב: אם אנחנו עוסקים במוזיאון ישראל, זה הדוגמא הקלאסית.

זבולון אורלב: שהציבור יבין מה קורה למוסדות התרבות במכלול הבעיות שלהם.

קריאה: הציבור מבין.

קריאה: הממשלה לא מבינה.

אורי לוי: כשאתה פונה אומרים לך: "היום אתה מבקש תרומות לתרבות?".

זבולון אורלב: קראתי היום שהשר שמעון פרס והשר סילבן שלום עושים מחתרת בממשלה ובכנסת כדי לא לפגוע בחוק הנגב.

זבולון אורלב: למה?

זבולון אורלב: כי הם רואים מה קורה שם ומבינים מה הולך.

זבולון אורלב: לכן אני אומר לך שאם הציבור יבין, גם הממשלה תבין.

זבולון אורלב: החבר'ה רוצים להיבחר פעם נוספת.

אבשלום וילן: הממשלה לא תלויה בתרבות, לצערנו.

ציפי פינס: זה לא נכון.

ציפי פינס: אל תמעיט בערכך.

ציפי פינס: יש לנו המון כוח.

מיכאל ורשביאק: אבל אנחנו אף פעם לא עושים עם זה משהו.

ציפי פינס: זאת הבעיה.

ציפי פינס: לא שאין לנו כוח.

ג'יימס סניידר: (באנגלית): מה שאנחנו עושים ומה שמוסדות גדולים אחרים פה עושים הוא מאוד מצליח ומאוד מפחיד.

ג'יימס סניידר: 60% מתקציבנו מכוסה על-ידי תרומות מרחבי העולם.

ג'יימס סניידר: זה מאוד מדאיג מכיוון שאנחנו תלויים מאוד באותן תרומות.

ג'יימס סניידר: מאז ספטמבר, במיוחד בארצות-הברית, ובמיוחד בניו-יורק, ומשם מגיע הכסף שלנו, אנשים איבדו כסף, איבדו בטחון ופניהם פנימה.

ג'יימס סניידר: מאוד קשה להגיד למישהו לתמוך בנו, במרחק 7,000 מיילים משם, כאשר מוזיאון המטרופוליטן בניו-יורק איבד 40% מהמבקרים וסובל מאותן בעיות שמהן אנחנו סובלים פה.

ג'יימס סניידר: לפיכך אנחנו לא יכולים מרגע זה והלאה לסמוך על גיוס תרומות בחוץ-לארץ ויש סיכוי שנאבד גם חלק ממה שהיה לנו.

זבולון אורלב: תודה רבה.

זבולון אורלב: הוספת פה עוד מימד, שאני חושב שהוא חשוב.

נתן איתן: אדוני היושב-ראש, שאלת אם הגופים ישרדו.

נתן איתן: אני רוצה לדבר על גל ב'.

נתן איתן: גל א' זה הסיוע לגופים המפיקים.

נתן איתן: בגל ב' הגופים למעשה לא יודעים איפה הם ייפגעו בשל הקיצוץ ב"אמנות לעם", לפחות מזווית הראייה שלי.

נתן איתן: צריך להבין שכל שקל שניתן ל"אמנות לעם" מגייס עוד 2 שקלים בפריפריה לטובת התרבות.

נתן איתן: בסך הכל בשנת 2001 "אמנות לעם" יצרה, מעבר לסיוע, עוד 25 מיליון שקל, שנכנסו לתרבות.

נתן איתן: אני מדבר על מאות אמנים קטנים וגם על מוסדות גדולים, שדרכם אנחנו מזמינים.

נתן איתן: אני רוצה לתת שתי דוגמאות על הפגיעה בגל ב'.

נתן איתן: בשנת 2002 מתוכננים כ-60 סדרות תיאטרון בפריפריה.

נתן איתן: הסדרות האלה נעשות בסיוע "אמנות לעם" אבל גם במאמצים מאוד קשים של הישוב להרים סדרות תיאטרון, שזה מאמץ לא קטן.

נתן איתן: בימים האחרונים קיבלתי שיחות טלפון מגופים שאמרו שבמציאות שלהם הם לא יוכלו להרים את הסדרות האלה.

נתן איתן: אם תהיה כאן פגיעה המשמעות היא שלא תהיה סדרת תיאטרון בדימונה ושלא יהיו הצגות באמצעות "אמנות לעם" לישובים השונים.

נתן איתן: אני מדבר לא רק על תיאטרון.

נתן איתן: גם הבלט הישראלי ייפגע כתוצאה מגל ב'.

הלל מרקמן: הבלט הישראלי נפגע גם השנה, עוד לפני הקיצוץ.

נתן איתן: ההערה השנייה קשורה להיבט החברתי.

נתן איתן: השנה משרד התרבות שם דגש על ישובי הדרום.

נתן איתן: זה ייפסק מ-1.1.

נתן איתן: כבר עכשיו פונים אלינו הישובים הללו.

נתן איתן: הם נדפקים שלוש פעמים: בגלל המציאות בעיירות, בגלל חוק הנגב, וכעת גם כי לא יהיה להם מה לעשות אחר-הצהרים במתנ"סים ובהיכלות.

נתן איתן: התוצאה היא פגיעה בישובים בפריפריה ופגיעה במוסדות, שגל ב' יפגע בהם עוד פעם.

זבולון אורלב: תודה רבה.

זבולון אורלב: כעת נשמע שלושה דוברים בעניין הספורט.

אפרים זינגר: עד כה עסקנו באחד משלושת העוגנים של המדע, התרבות והספורט.

אפרים זינגר: עסקנו בעיקר בנושא התרבות.

אפרים זינגר: אני לא רוצה להיכנס לבעיות הספציפיות של הספורט.

אפרים זינגר: עסקנו בכך.

אפרים זינגר: אני רוצה לגעת במכנה המשותף של שלושת הנושאים - המדע, התרבות והספורט.

אפרים זינגר: למעשה אלו הם הנושאים שאם אתמצת אותם בשתי מילים - הם מותר האדם.

אפרים זינגר: למעשה במדע, בתרבות ובספורט אנחנו מממשים את הערכים שהיינו רוצים לראות את החברה פועלת ונבנית על-פיהם.

אפרים זינגר: ערכים כמו מצויינות, כמו הישגיות, כמו עבודה קשה.

אפרים זינגר: במדינת ישראל יש לזה פן נוסף, שהוא המכנה המשותף לשלושת הנושאים האלה, והוא קליטת עלייה ואינטגרציה מוצלחת.

אפרים זינגר: אם יש הצלחה בקליטת העלייה, זה בשלושת הנושאים שנמצאים באחריות המשרד, שהם המדע, התרבות והספורט.

אפרים זינגר: במדע, בתרבות ובספורט - אמר את זה מר מיכאל ורשביאק - יחסי עלות-תועלת הם הטובים ביותר.

אפרים זינגר: הם מכילים בתוכם את תנועת ההתנדבות הגדולה ביותר במדינת ישראל.

אפרים זינגר: מועצות המנהלים של העמותות למיניהן, של האיגודים, של התיאטראות, של התזמורות - זוהי תנועת ההתנדבות הגדולה ביותר.

אפרים זינגר: באמצעות הגופים האלה של התרבות והספורט מדינת ישראל מקבלת אלפי, מאות אלפי ואולי מיליוני שעות עבודה ללא תשלום שכר עבודה לאותם מתנדבים.

אפרים זינגר: באמצעות המדען, האומן והספורטאי למעשה החברה בישראל מגדירה את עצמה, גם פנימה - כי יש פרסוניפיקציה של העבודה וקל להזדהות איתם - וגם כלפי חוץ.

אפרים זינגר: כאשר אנחנו מנסים לסקור הישגים של מדינת ישראל - ואנחנו אומרים לעצמנו בין השאר שאנחנו אור לגויים בצורה כזאת או אחרת - ברוב המקרים למי אנחנו מתייחסים?

אפרים זינגר: למדען שפרץ פריצת דרך מדעית, לאמן שטבע חותמו בזירה הבינלאומית, או לספורטאי שעלה על דוכן המנצחים כאשר דגל ישראל מונף מאחוריו.

אפרים זינגר: אמרו את זה לא פעם: המדען, האמן והספורטאי שווה - במרכאות או לא במרכאות, אני לא יודע אם זה המונח המתאים - יותר מעשרות ומאות שגרירי הסברה, בין אם במשרד החוץ ובין אם במקומות אחרים.

אפרים זינגר: לסיכום, אומרים לנו שזאת תקופה קשה.

אפרים זינגר: דווקא בתקופה קשה, דווקא כאשר מצב הרוח נמצא בשפל, דווקא כאשר יש מצוקה כלכלית, מצוקה בטחונית, מצוקה - השלימו את החסר, דווקא בתקופה כזאת החשיבות של המדען, האמן והספורטאי עולה עשרת מונים.

אפרים זינגר: באמצעותם ניתן לשפר את מצב הרוח, באמצעותם ניתן ליצור אווירה אחרת במדינה.

אפרים זינגר: נכון, יש פרוייקטים פיסיים, יש נושאים אחרים.

אפרים זינגר: הם לוקחים זמן.

אפרים זינגר: בתחומים שלנו ניתן לסייע לשיפור האווירה.

אפרים זינגר: דבר אחרון, פרוייקט פיסי ניתן לעצור היום ובעוד שבוע, חודש או חצי שנה כשירווח ללחוץ על הכפתור ולהתחיל שוב, כאילו כלום לא קרה.

אפרים זינגר: אצל המדען, האמן והספורטאי אנחנו מדברים על תהליכים.

אפרים זינגר: כל עצירה היא הסגה לאחור לשנים רבות.

אפרים זינגר: את הנושאים האלה אנחנו צריכים להבהיר.

אפרים זינגר: בתקופה קשה מקומנו חשוב עוד יותר.

חנן יובל: זר שייכנס הנה יחשוב שדנים בתקציב אני לא יודע מה.

חנן יובל: מדובר בסך הכל ב-10-20 מיליון דולר.

חנן יובל: לא יאומן.

ציפי פינס: זה מגיע לנו, לכולנו.

זבולון אורלב: זה לא גזירה משמים.

ציפי פינס: לא, זה מעשה ידי אדם אבל זה מגיע לנו כי אנחנו פראיירים.

רדו רוזנטל: בשנתיים וחצי האחרונות, מאז שהשר מתן וילנאי נכנס לתפקיד, ספורט הנכים הרים טיפה את הראש.

רדו רוזנטל: נכנסנו לפרוייקטים חדשים של איתור ספורטאים צעירים וגיוסם.

רדו רוזנטל: אנחנו רוצים להגיע לכל כיתה בכל בית-ספר ולגייס את הספורטאים הצעירים.

רדו רוזנטל: אין לנו ספק שהפרוייקטים האלה הם הראשונים שייפגעו בשל הקיצוצים בתקציב.

רדו רוזנטל: אין לנו ספק שייפגעו מספר פרוייקטים שאנחנו הצענו, הן עם המגזר הדרוזי, באיתור ספורטאים דרוזים, הן באימוץ של ספורטאים צעירים על-ידי ארגון נכי צה"ל.

רדו רוזנטל: דברים מהסוג הזה הם בתשתית הפעילות של התאחדות ספורט הנכים.

רדו רוזנטל: דיברתם על מצוקת הרשויות המקומיות.

רדו רוזנטל: התשתיות שלנו ייפגעו לגמרי מאחר שלא נקבל סיוע מהרשויות המקומיות.

רדו רוזנטל: יש לנו פעילויות משותפות עם חברת המתנ"סים אך כל הפעילות הזאת פשוט תלך לאיבוד.

רדו רוזנטל: עבודה שהושקעה ב-3 השנים האחרונות ממש נהרסת בשל אותם התקציבים הקטנים.

רדו רוזנטל: אין לנו ספק שספורט הנכים הביא כבוד.

רדו רוזנטל: אנחנו יוצרים כבוד, יוצרים תדמית.

זבולון אורלב: קיבלנו הודעה שקרן ליבוביץ תגיע.

רדו רוזנטל: אני מניח שלא.

רדו רוזנטל: אנחנו יוצרים תדמית חיובית וכבוד למדינת ישראל.

רדו רוזנטל: אנחנו יוצרים מסגרות.

רדו רוזנטל: יוצרים את האווירה החיובית לכיוון הנכים.

רדו רוזנטל: גם כך התקציבים הם לא מי יודע מה אבל קיצוץ בהם יביא אותנו חזרה לאותו מקום שבו היינו לפני 5 שנים.

רדו רוזנטל: תודה רבה.

אריה קפלן: כמו שיש תיאטרוני שוליים, שהם לאו דווקא פחות טובים, מקצועיים ומעניינים מהתיאטראות הממוסדים ומהמוסדות הגדולים, כך יש ענפי ספורט בשוליים, שהם לא פחות טובים, מעניינים וחשובים מהענפים האחרים.

אריה קפלן: אני מייצג את הענפים הלא אולימפיים: ענפי התעופה למיניהם, טיסנאות, גולף, קרטה, טיפוס על קיר, ניווט, רוגבי, סקי מים בכבלים וכן הלאה.

מתן וילנאי: יש 58 איגודי ספורט.

מתן וילנאי: 31 מהם אולימפיים והיתר - שמר אריה קפלן מייצג - הם לא אולימפיים ועוסקים בהם אלפי אנשים.

זבולון אורלב: לפעמים ההשתתפות העממית בהם עולה על זו שבענפים האולימפיים.

מתן וילנאי: ניווט, תעופה, צניחה, גלישת אוויר.

אריה קפלן: מדובר על הרבה ענפים שעוסקים בהם עשרות אלפי ספורטאים.

אריה קפלן: אנחנו לא מדברים על סכומים גדולים.

אריה קפלן: חלק מהענפים אצלנו כמדומני כבר נסגרו.

אריה קפלן: מר זאב שור (וולוולה) אמר שזה העצם.

אריה קפלן: אנחנו פשוט ניאלץ לסגור חלק מהמועדונים ומהאיגודים.

אריה קפלן: גם כך בענפים האלה הספורטאי משלם הרבה מאוד על ההשתתפות.

אריה קפלן: אני לא אומר שזה רע, אני חושב שאדם צריך לתת מעצמו כדי שיוכל לעסוק בענף הספורט אבל אי אפשר שהכל ייפול על מי שעוסק בספורט.

אריה קפלן: במיוחד שרבים מהספורטאים שלנו מצליחים בעולם, מביאים הרבה כבוד - כמו שמר אפרים זינגר אמר קודם - ועומדים על דוכני המנצחים כאשר מאחוריהם דגל ישראל מונף אל על.

אריה קפלן: אצלנו זאת תהיה פגיעה קשה מאוד.

אריה קפלן: אומרים שהספורט הוא אופיום להמונים.

אריה קפלן: אני חושב שעדף שנעסוק בסם הזה כדי שלא יירדו לסמים אחרים.

אריה קפלן: אם יקצצו אצלנו אז, לא אוטומטית אבל רוב הסיכויים שאנשים יפנו לדרכים אחרות, שוועדת החינוך והתרבות עוסקת בהן לצערי הרב בישיבות אחרות שלה.

אריה קפלן: נהוג לשאול: איך אפשר לדבר על תרבות כשמדובר על נכים שאין להם כסף?

אריה קפלן: אני חושב שהדברים אינם קשורים.

אריה קפלן: קרן ליבוביץ היא בדיוק הדוגמא.

אריה קפלן: אותם נכים הולכים להצגות תיאטרון וגם עושים אצלנו ספורט.

אריה קפלן: פופוליסטי להציג דבר אחד מול משנהו.

אריה קפלן: זה קל אולי, זה עובר, אבל זה פשוט עיוות של המציאות.

אריה קפלן: לסיום, הספורט והתרבות התמזגו יפה בסרט של דורון צברי שיצא לפני מספר שנים: "בית-שאן - סרט מלחמה".

אריה קפלן: אני חושב שכעת צריך להסריט סרט חדש של כולנו: "תקציב 2002 - סרט מלחמה".

אריה קפלן: נעשה מאבק ואני מקווה שננצח בו.

ציפי פינס: זה מגוחך, כי מדובר בכבשת הרש.

ציפי פינס: ההחלטה הזאת היא גם צינית וגם מרושעת.

ציפי פינס: היא מגיעה לנו, כי אנחנו נחמדים ואנחנו גם חושבים שאין לנו כוח אלקטורלי.

ציפי פינס: אנחנו יושבים פה ובוכים: מה יהיה ואיך יהיה, ואחר-כך כל אחד הולך הביתה ומתחפר בעבודה שלו.

ציפי פינס: לי אף אחד לא דאג ואם לא הייתי בזמן הנכון בבית לסין, הוא היה נסגר.

ציפי פינס: אני חושבת שצריך להילחם ולהיאבק.

ציפי פינס: המלחמה שלנו היא מדן ועד אילת.

ציפי פינס: אנחנו כוח אלקטורלי אדיר כי יש לנו קהל.

ציפי פינס: האיחוד הזה של הספורט, המדע והתרבות הוא כוח אדיר.

ציפי פינס: זה באיצטדיונים, באולמות התיאטרון.

ציפי פינס: השחקנים שלנו מופיעים בטלוויזיה ובקולנוע ויש לנו קהל.

ציפי פינס: אנחנו רק לא חכמים מספיק להפעיל אותו.

ציפי פינס: אנחנו תמיד באים לבכות כמה אנחנו מסכנים שמקצצים לנו ושזה לא מגיע לנו כי מדובר בתרבות.

ציפי פינס: אני לא מסכימה עם זה.

ציפי פינס: מגיע לנו, מגיע לנו ומגיע לנו.

ציפי פינס: כי זה לא לנו.

ציפי פינס: זה מגיע לכולם, לכל מי שיושב באולם שלנו ומצביע בשביל מאה ועשרים חברי כנסת.

ציפי פינס: אנחנו כן צריכים לעשות מלחמה כדי להגיע להכרה.

ציפי פינס: גם הכנסת לא הצליחה להבין שאנחנו כוח אדיר.

ציפי פינס: זה בגללנו, בגלל שאנחנו אף פעם לא פעלנו כפי שצריך.

ציפי פינס: אני פונה לכל האנשים היושבים כאן ובוכים, שייסגר זה וייסגר זה ואוי ואבוי לנו.

ציפי פינס: נכון.

ציפי פינס: תילחמו, תעשו מעשה, תרוצו מחבר כנסת לחבר כנסת.

ציפי פינס: אני מעריצה את אנשי הקולנוע.

ציפי פינס: 7 אנשים השכילו להפעיל מערכת שלמה שעבדה כמו שצריך.

ציפי פינס: אני מציעה שנלמד מהם ונפעל בדרך שהם עבדו.

ציפי פינס: לא נרפה מאף חבר כנסת, בפקסים, במכתבים הביתה, בהתקהלויות עד 50 איש (מר שחורי לימד אותי אתמול שזה לא הפגנה).

ציפי פינס: נעליב אותם אם הם לא יתמכו בנו.

ציפי פינס: אנחנו הבוחרים שלהם, הקהל שלנו זה הבוחרים שלהם.

ציפי פינס: בואו נעשה את העבודה הזאת כי אחרת, יישבו פה בשנה הבאה קצת פחות מוסדות.

ציפי פינס: הרי נסתדר.

ציפי פינס: אולי לא כולם יסתדרו, אולי חלק יפלו וחלק לא יפלו, וניילל ונבכה.

ציפי פינס: מספיק לבכות.

ציפי פינס: אנחנו נורא חזקים.

ציפי פינס: כך אני מאמינה.

ציפי פינס: אנחנו חזקים ומגיע לנו, כי אנחנו דואגים לכלל עם ישראל.

ציפי פינס: השילוב המשותף הזה הוא חשוב.

ציפי פינס: יש לנו מלחמה אז בואו נילחם.

ציפי פינס: יש לנו חזית משלנו.

ציפי פינס: אני מציעה לחברי לא להרפות מאף חבר כנסת ולעשות עבודה לעומק, אחד על אחד, כולל להפעיל את הקהל שלנו, שישלח להם פקסים הביתה ונראה איך הם מגיבים לקהל הזה מבאר-שבע, מקריית-שמונה, מירוחם, מכל המקומות בארץ.

ציפי פינס: תודה רבה.

זבולון אורלב: בלי לפגוע באחרים, אני חושב שהדברים שאמרה גברת ציפי פינס הם התכליתיים והחשובים ביותר.

זבולון אורלב: אני אומר לכם את זה בצורה ברורה כחבר כנסת.

זבולון אורלב: אתן לכם דוגמא.

זבולון אורלב: היתה אווירה בכנסת שתמכה בביטול הניסויים בבעלי חיים.

זבולון אורלב: הפרופסורים הבינו שהמחקר והאקדמיה במדינת ישראל הולכים להיהרס.

זבולון אורלב: הם יצאו ממגדל השן, ישבו עם כל חברי הכנסת והצליחו להביא לשינוי מוחלט בדעת הקהל בכנסת.

זבולון אורלב: יש נושאים רבים שניתן להשפיע עליהם על-ידי התגייסות ציבורית.

זבולון אורלב: חברי הכנסת הם לא אוטיסטים, הם לא חיים בבועה סגורה, והם חשופים מאוד ללחצים.

זבולון אורלב: ככל שתתארגנו יותר טוב, תצליחו להשפיע.

זבולון אורלב: הזמן קצר, פורמלית הרי צריכים להעביר את התקציב עד יום שני הבא.

זבולון אורלב: אני מאמין שזה לא יהיה.

זבולון אורלב: נארה לי שגם חבר הכנסת ליצמן, יושב-ראש ועדת הכספים, לא ממהר כרגע, בגלל סיבות שלו, אבל הוא יכול לשנות את האמירה בתוך דקה אם שר האוצר ישנה את אמירתו.

זבולון אורלב: אני מציע לכם לא לסמוך על כך שזה לא יהיה.

זבולון אורלב: הבית הזה הוא ציני.

זבולון אורלב: מה שאמרה גברת ציפי פינס - זה הפתרון, אבל צריך לעשות עבודה מאורגנת, מתוכננת ומסודרת.

זבולון אורלב: היא צודקת, חוק הקולנוע בהחלט יכול להיות מודל.

נתן ארן: באתי עם שני חברי להציג את העמותה שלנו, עזי"ת.

זבולון אורלב: היא תוצג בהזדמנות אחרת.

זבולון אורלב: תדבר כרגע על הקיצוץ.

נתן ארן: היא מקבלת ממש מעות חנוכה.

נתן ארן: אם הבנתי היטב את דברי השר בסינמטק אז אנחנו נהיה אחת מהעמותות שיימחקו.

נתן ארן: אני מאוד לא רוצה להימחק.

נתן ארן: אני אצטרף למטה המאבק בראשות מר זאב שור (וולוולה) וברצון רב אצטרף למאבק של גברת ציפי פינס.

חנן יובל: זה אותו מאבק.

חנן יובל: זה מאבק של כולנו.

נתן ארן: גברת ציפי פינס הציגה את שיטת המאבק וזה מקובל עלי.

נתן ארן: אנחנו נעשה הכל, כי אנחנו מייצגים, למרות שאנחנו מקבלים מעט מעות חנוכה, עשרות אמנים שנלחמים על פרנסתם ובוודאי על התרבות של מדינת ישראל.

זבולון אורלב: אני מצטער שאני שוב מתפרץ.

זבולון אורלב: חוק הספרית הציבוריות עבר לפני כ-3 חודשים נגד עמדת הממשלה, בתיאום עם השר ובעזרתו, על-ידי כך שגדולי הסופרים במדינת ישראל יצאו מהסדנאות שלהם, התקשרו אל שרים וישבו עם שרים ועם חברי כנסת.

זבולון אורלב: רבותי, זה עבר ברוב מדהים נגד עמדת הממשלה.

זבולון אורלב: יש לכם כוח השפעה אדיר, ליוצרים, לאמנים, לשחקנים.

זבולון אורלב: אל תזלזלו בכוחכם.

זבולון אורלב: אתם משמשים כחלק מהאליטה של הרבה מפלגות.

זבולון אורלב: יהיה קשה מאוד לעמוד מולכם.

זבולון אורלב: אפשר לעשות את הדבר הזה.

חנה מוניץ: אני רוצה לדבר לא על ערכים, לא על מצויינות, לא על ייצוג של מדינת ישראל בחוץ-לארץ.

חנה מוניץ: השר מתן וילנאי היה איתנו בחוץ-לארץ בפסטיבל בינלאומי וראה איך מקבלים אותנו.

חנה מוניץ: אני לא אדבר על כל זה.

חנה מוניץ: אני רוצה להדגיש שמשמעות הקיצוץ היא אבטלה.

חנה מוניץ: מה שאנחנו הולכים לעשות עכשיו הוא להוציא מאות ואולי יותר מזה מובטלים, אנשים שייצאו משוק העבודה.

חנה מוניץ: אני לא מדברת על כמה זה יעלה למדינה.

חנה מוניץ: מובטלים עולים כסף.

זבולון אורלב: בואו נדבר על האופרה.

זבולון אורלב: מה המשמעות של קיצוץ 8%?

חנה מוניץ: המשמעות של קיצוץ כזה באופרה היא קרוב ל-100 מובטלים שיוצאים מהבית.

חנה מוניץ: אני לא יכולה לבטל חוזים שכבר חתומים עם גורמים בחוץ-לארץ.

חנה מוניץ: אתם בוודאי יודעים כמה קשה להביא היום אמן מחוץ-לארץ, ולהקות בוודאי.

חנה מוניץ: אין שום אפשרות לבטל היום חוזים עם חוץ-לארץ, אחרת אף אמן לא יגיע הנה.

חנה מוניץ: הדבר היחיד שיוותר לנו לעשות הוא לפטר את הזמרים והאמנים שלנו, שמחציתם עולים מברית-המועצות לשעבר ואין להם שום עבודה אחרת.

מתן וילנאי: גברת חנה מוניץ היא מפעל שמחזיק מאות משפחות.

מתן וילנאי: היא תיאלץ להוציא משפחות לרחוב.

חנה מוניץ: הבנתי שמשרד התעשייה והמסחר קיבל תוספת כדי לייצר מקומות עבודה.

חנה מוניץ: מה אנחנו עושים עכשיו?

חנה מוניץ: מייצרים במקום אחד ומוציאים במקום אחר?

חנה מוניץ: לאן יילכו כל הזמרים והנגנים האלה?

חנה מוניץ: במה הם יוכלו לעבוד?

חנה מוניץ: מוציאים מאות אנשים לרחוב.

חנה מוניץ: על זה אני חושבת שאנחנו צריכים לדבר.

חנה מוניץ: קחו דוגמא ממה שקרה בניו-יורק אחרי 11 בספטמבר.

חנה מוניץ: הם חשבו על שתי בעיות עיקריות שיהיו להם: 1) התיירות, שאנשים הפסיקו לבוא; 2) שהפסיקו ללכת לאירועי תרבות.

חנה מוניץ: העירייה המציאה פטנט נפלא, לתת כסף לתיירים שיגיעו לעיר, במיוחד כדי שיילכו להצגות.

חנה מוניץ: מה אנחנו עושים?

חנה מוניץ: גם לא מביאים תיירים, גם מפטרים אנשים ומוציאים אותם לרחוב.

חנה מוניץ: זה באמת דבר לא מובן.

אורית פוגל: רק כדי לסבר את האוזן, בתחום שלנו השכר הוא שכר מינימום.

אורית פוגל: שאף אחד לא יחשוב שיש שם איזה משכורות עתק.

אורית פוגל: מדובר על 3,000 שקל לחודש ואנשים עוד מנקים חדרי מדרגות אחר-הצהרים לפרנסתם, וגם אלה ייזרקו לרחוב.

כתריאל שחורי: את דברי אמרתי גם בכנס בסינמטק.

כתריאל שחורי: אני רוצה להגיד מה היתה המשמעות של חוק הקולנוע.

כתריאל שחורי: אני ממשיך את דברי גברת חנה מוניץ.

כתריאל שחורי: בתקציב 2000 משמעות התוספת לחוק הקולנוע היתה כ-50,000-60,000 ימי עבודה.

כתריאל שחורי: מאז שחוק הקולנוע נכנס לתוקף משמעותו קרוב ל-400,000 ימי עבודה בתחום הקולנוע לעשרות אנשים בכל התחומים של העשייה.

כתריאל שחורי: זאת בעצם המהות.

כתריאל שחורי: 400,000 ימי עבודה זה הגדלה מאוד משמעותית.

כתריאל שחורי: אנחנו רואים כבר את הסימנים בשטח.

כתריאל שחורי: כשאנחנו רואים סרט כמו "חתונה מאוחרת", שעבר את רבע מליון הצופים ויש לו עוד כוח והוא יסחב עד 300,000 צופים ויותר, וכשאנחנו רואים את "ההסדר" ואת "החברים של יאנה" בבתי קולנוע ברחבי העולם ואת כל שאר הפעולות שנעשות - אנחנו רואים שבסך הכל בכסף לא רב ביצענו מינוף מאוד משמעותי.

כתריאל שחורי: הדבר החשוב הוא שהצלחנו לגייס 40% מהתקציב שמושקע בכל הסרטים מגורמים פרטיים אשר הצטרפו לתקציב הציבורי, שהפך למנוף בכל העשייה.

כתריאל שחורי: אני מברך מאוד את חברי הוועדה ואת השר, שהצלחנו לבצע את המהלך הזה.

כתריאל שחורי: מדובר פה בשינוי מאוד משמעותי.

כתריאל שחורי: כשמדברים על תקציב בסדר גודל של המדינה, בסך הכל זה נעשה בכסף זניח.

קולט אביטל: האם עשיתם, או האם אתם מתכוונים לעשות בסופו של דבר חשבון או הערכה כמה כסף זה הכניס למשק?

כתריאל שחורי: "חתונה מאוחרת" יגיע ל-300,000 צופים.

כתריאל שחורי: 300,000 צופים כפול 7 דולר לכרטיס זה 2.1 מיליון דולר.

כתריאל שחורי: מזה הולכים מיסים חזרה למדינה, מזה הצוותים משלמים מיסים, מזה הנגרים והתפאורנים וכל שאר האנשים משלמים מיסים.

קריאה: ובתי הקפה והמסעדות מסביב והמוניות.

קולט אביטל: כדאי פעם אחת לנסות לעשות גם את החשבון הזה.

קולט אביטל: הדיעה היא בדרך כלל שכל הנושאים האלה רק תובעים ורק מקבלים מענקים ולא מחזירים שום דבר למשק.

חנן יובל: חוסכים למדינה תשלום דמי אבטלה.

כתריאל שחורי: שלחנו סרטים לפסטיבלים שעד כה מעולם לא התקבלנו אליהם, כמו סלוניקי, אדינבורו ומקומות כאלה, עם הסרט "אספלט צהוב" ועם "חתונה מאוחרת".

כתריאל שחורי: אני אומר לכם, מה שהקולנוע האירני עשה במעט כסף, במשלוח קופסה לחוץ-לארץ, לשינוי הדימוי הדמוני הנוראי של אירן אי אפשר אפילו לאמוד בכסף.

כתריאל שחורי: את זה הבינו האייטולות באירן ב-7-8 השנים האחרונות.

כתריאל שחורי: אנחנו רואים את זה, ובמצוקה שאנחנו מצויים בה בימים אלה יש לזה ערך שהוא מעבר ל-penny and cents.

קולט אביטל: כולם מדברים על ההסברה.

איתן אבן: אני יושב-ראש איגוד מפיקי הקולנוע בארץ.

איתן אבן: רציתי להשלים את דבריו של מר כתריאל שחורי.

איתן אבן: חברת הכנסת קולט אביטל, שאלת על מס הכנסה, מה המדינה זוכה.

איתן אבן: יש די הרבה סרטים ב-10 השנים האחרונות שגרמו לייצוא ולהכנסת מטבע זר.

איתן אבן: זה קורה כל הזמן, וזה קורה עכשיו עם "חתונה מאוחרת".

איתן אבן: הסרט נמכר בכל העולם.

איתן אבן: סרטים אחרים שאני הייתי מעורב בהם, כמו "הקיץ של אביה" ו"עץ הדומים " - את יודעת יפה מאוד, וחברנו יודע יפה מאוד איך הוא עזר לנו בניו-יורק.

איתן אבן: בעקבות העזרה הזאת כל ארצות-הברית ראתה את הסרטים האלה.

איתן אבן: מעבר לערך הכספי היה לכך ערך תרבותי ושורשי, שאי אפשר למדוד אותו.

איתן אבן: רציתי גם לחזק את דבריה של גברת ציפי פינס.

איתן אבן: מר כתריאל שחורי, מר דוד ליבקינד, אני ועוד מספר חברים היינו מהמובילים את המאבק לחקיקת חוק הקולנוע.

איתן אבן: אני רוצה פה לחזק את החברים.

איתן אבן: אני הרגשתי פה ושם מין אווירה נרפית קצת לגבי הכוח שלנו והאפשרויות שלנו.

איתן אבן: אני אומר לכם שיש לנו מעט מאוד זמן.

איתן אבן: זה אפשרי ואנחנו חייבים בכל הכוח מעכשיו להסתובב בחדרים השונים ולדבר עם אנשים ועד יום שני, עד להצבעה על התקציב, לשנות את הרעה הזאת.

נועם סמל: אני רוצה לספר לכם על המונולוג שמסיים את ההצגה "ליזיסטרטה 2000" שכתבה ענת גוב על-פי אריסטופנס.

נועם סמל: במונולוג הזה, שמובא על-ידי לימור גולדשטיין, שהיא מפקדת הנשים המכריזות על שביתת מין עד שיפרוץ השלום, אומרת לימור: "מי יזכור בעוד 400 שנה את מפקד צבא ספרטה או את מפקד צבא אתונה, אבל את אריסטופנס ואת סופוקלס יזכרו וזוכרים".

נועם סמל: אני חושב שאת המשפט הזה צריך להגיד גם לראש הממשלה ולשר האוצר, לאלה שהחליטו על הקיצוץ ולא מודעים ליֶצֶר היוצר הזה.

קולט אביטל: וגם לעוד כמה גנרלים.

זבולון אורלב: אל תעשה להם עוול.

זבולון אורלב: לא הם החליטו.

זבולון אורלב: יש ממשלה שהחליטה ובה חברות כל מיני מפלגות.

נועם סמל: אני מציע שבביקור הבא ברומא הם יכנסו לקפלה הסיסטינית, ירימו את הראש, יסתכלו על התקרה ויראו את הציור הנפלא של מיכלאנג'לו.

נועם סמל: שייראו את הציור של הקרדינל שרצה לחסל את מיכלאנג'לו - יש לו אוזניים של חמור.

קולט אביטל: מי שמבקר ברומא יכנס לכל חנות ספרים וייראה מה הם הספרים הנמכרים ביותר.

קולט אביטל: הוא ימצא שם סופרים ישראלים.

קולט אביטל: שם ספר של סופר ישראלי נמכר ברבע מיליון עותקים.

נועם סמל: אנחנו יושבים כאן, כמו שאמר היושב-ראש, במדורת השבט ואנחנו מחמיאים זה לזה ומספרים על ההצלחות של הקולנוע, התיאטרון והספורט.

נועם סמל: היוזמה לכנס משותף של תרבות, מדע וספורט היתה ברוכה מאוד.

נועם סמל: פעם ראשונה נפגשנו שלושת הענפים האלה ביחד וראינו מה רב המשותף בינינו.

נועם סמל: כשעלתה קרן ליבוביץ, השחיינית שלנו, שהביאה לנו כבוד כזה גדול, אני עד היום נרגש ממנה, למרות שהיא לא שחקנית אבל היא עשתה את זה בצורה מדהימה, והיא כנראה עשתה את זה בצורה אותנטית.

נועם סמל: הבנו דברים שאנחנו לא מתמצאים בהם כל-כך.

נועם סמל: אנחנו נמשיך לעשות, והספורט ימשיך לעשות, והמדענים ימשיכו לחקור.

נועם סמל: אותם פוליטיקאים שלא יהיו בתוך השיירה הזאת ייזכרו לדורי דורי כמו האוזניים של החמור או כמו מפקד צבא ספרטה, שהיום לא זוכרים אפילו את שמו.

נועם סמל: צריך להפנות את תשומת ליבם לדבר הזה, כי לא יעצרו את היֶצֶר הזה.

נועם סמל: אני רואה פה כמה חברי כנסת שאני לא מכיר.

זבולון אורלב: זהו חבר הכנסת פרופ' מיכאל נודלמן מישראל ביתנו, שהצליח להעביר השבוע חוק נגד הממשלה, חוק הלוואות לסטודנטים.

מיכאל נודלמן: לי אתה לא צריך להגיד מה זה תרבות ומה זה ספורט.

נועם סמל: אני רוצה להגיד לך במיוחד, כיוון שאתה מייצג את המגזר הרוסי.

נועם סמל: כולנו מייצגים אותם, ועוד מעט נצטרך לייצג גם את המגזר של יהודי ארגנטינה, הלוואי, בואו נהיה מוכנים גם לזה.

נועם סמל: פגשתי בחוץ את מר סלי מרידור ואמרתי לו: תיקח את כל התיאטרונים והאמנים ותעשה שבוע תרבות ישראל בבואנוס איירס, עכשיו.

נועם סמל: כשיצחק רבין היה ראש הממשלה הוא פנה אלינו ונסענו עם "שיינדלה" לארגנטינה כי הוא אמר שצריך להרים את המורל של הקהילה היהודית בבואנוס איירס אחרי שני הפיגועים.

נועם סמל: נסענו והוא אמר: אנחנו נגייס את המשאבים ולא נבקש כסף מהקהילה.

נועם סמל: ובאנו ועשינו שם דבר אדיר.

נועם סמל: אורנה פורת המגויירת, הישראלית, הציונית, היתה הסברה יותר מכל השגרירים שהיו לנו מאז שהחלו לבוא לשם שגרירים.

נועם סמל: חבר הכנסת נודלמן, אני לא מדבר נגדך.

נועם סמל: להיפך, אני רוצה להגיד לך שבכל התיאטראות ובכל קבוצות הספורט יש עולים חדשים.

נועם סמל: לא כולם יודעים את זה.

נועם סמל: יודעים על השחקנים בתיאטרון "גשר".

נועם סמל: ב"קאמרי" יש 70 עולים חדשים מרוסיה, ואותו דבר ב"הבימה".

מיכאל נודלמן: זה לא מפתיע אותי.

נועם סמל: הם מעולים.

נועם סמל: הקיצוץ שעליו מדברים פה משמעותו הוצאתם למעגל האבטלה.

נועם סמל: אלה אנשים שנקלטו בספורט, במדע ובתרבות.

נועם סמל: הם לא נולדו בארץ, אין להם קופות גמל, אין להם קרנות פנסיה.

נועם סמל: קחו את זה בחשבון.

נועם סמל: אני יכול לדבר על התרבות, מה שאני מכיר ומוקיר.

נועם סמל: המאפרות, הפֵּאָנִיוֹת, הרקוויזיטוריות, המוסיקאים ועוד ועוד ועוד הם עולים.

נועם סמל: אתם לא מתארים לעצמכם.

נועם סמל: תיכנסו מאחורי הקלעים ותראו מה קורה.

נועם סמל: 70% מהחשמלאים בתיאטרון שלי הם עולים מרוסיה שעברו הכשרה והם מעולים.

נועם סמל: כל קיצוץ - תכפיל אותו בשניים כי הקיצוץ הוא גם בהשתתפות של העירייה, אם זה חיפה, באר-שבע, תל-אביב או ירושלים.

נועם סמל: כל קיצוץ מוכפל.

נועם סמל: אם זה 8% - המשמעות היא 16%.

נועם סמל: לזה תוסיף עוד 16% של ירידה ביכולת הקהל לקנות כרטיסים, מה שמר נתן איתן הזכיר קודם, ותוסיף עוד ועוד ועוד.

נועם סמל: דיברת על התרומות בארצות-הברית אבל בעיה היא גם עם התרומות בארץ.

נועם סמל: גם הבנקים, ישראכרט, מפעל הפיס וכל אלה מתחילים לתת פחות ופחות לתרבות.

נועם סמל: אני מזמין אתכם לפזנון של גשר הירקון בשעה 5 אחר-הצהרים ותראו איך עומדים שם עשרות או מאות שחקנים, שאחד יוצא לדימונה והשני יוצא לירוחם, השלישי יוצא לנהריה והרביעי יוצא לטבעון, שחקנים מכל תיאטרוני ישראל.

נועם סמל: תיסעו על כביש החוף בין 5-6 בערב ותראו את כל התרבות הישראלית.

נועם סמל: התרבות הישראלית נמצאת כל ערב בכל הארץ.

נועם סמל: זאת אומרת, הקיצוץ הזה הוא לא על תל-אביב אלא הוא על דימונה ועל כרמיאל.

מיכאל נודלמן: אני רוצה להגיד מה אני חושב.

מיכאל נודלמן: מדינה שזה היחס שלה לתרבות - ואני חושב שספורט הוא גם תרבות - המשמעות היא שאין עתיד למדינה.

רני פינצי: לימדו אותי פעם שתקציב מבטא את סדר העדיפויות הלאומי.

רני פינצי: למרות שאנחנו מדברים על קיצוץ של 60 מיליון שקלים במשרד המדע, התרבות והספורט, כפי שקראתי בעיתונים זה השיעור הגבוה ביותר מכל משרדי הממשלה.

רני פינצי: כלומר, זה מבטא את סדרי העדיפויות של מדינת ישראל.

רני פינצי: לכן צריך לצאת למאבק שדיברו עליו גם מר זאב שור (וולוולה) וגם גברת ציפי פינס.

רני פינצי: כשיוצאים למאבקים, בודקים את הישימות שלהם.

רני פינצי: כל הקיצוץ הזה, כל 60 מיליון השקלים האלה, זה בסך הכל 1% מסך הקיצוץ.

רני פינצי: זה 60 מיליון שקל מתוך 6 מיליארד, ולכן זה ישים.

רני פינצי: אם אנחנו נהיה מספיק נחושים אנחנו יכולים להשיג את זה, ואפילו בלי הרבה מאמץ.

זבולון אורלב: מה עם מענק ירושלים?

מתן וילנאי: זה אושר.

מתן וילנאי: כל מה שהבטחתי לכם סוכם לפני 20 דקות.

מתן וילנאי: גם מענק ירושלים מקוצץ, דרך אגב.

זבולון אורלב: בשורה טובה.

זבולון אורלב: ברכות לשר.

אמנון גור: אני מייצג סקטור מאוד רחב במשרד המדע, התרבות והספורט, את ספורט העולים.

אמנון גור: ספורט העולים מהווה היום 40% מכלל אוכלוסיית הספורטאים במדינת ישראל, הפעילים ב-70 וכמה רשויות, ברמות הישגיות, מצד אחד, ובפעילות קהילתית, מצד שני.

אמנון גור: כ-30,000 ספורטאים עולים פעילים היום במסגרות הספורט במדינת ישראל.

אמנון גור: בנוסף לכך, אוכלוסיית המאמנים שעובדים היום בענפי הספורט השונים מגיעה לכ-1,500 מאמנים.

אמנון גור: מדינת ישראל מסייעת לתעסוקה של קרוב ל-400 מאמנים זכאים.

אמנון גור: אם אנחנו נקצץ את העזרה לאוכלוסיה הזאת, אנחנו נוציא לרחוב אלפי ילדים ואחר-כך אנחנו נצטרך לשאת בתוצאות שלא ניתן יהיה לתקן אותן.

אמנון גור: זאת הבעיה העיקרית.

אמנון גור: הכנתי איזה מסר לחברי הכנסת.

אמנון גור: אני חושב שהם צריכים להתייחס אליו בכובד ראש ולעשות כל פעולה שניתן לעשות כדי שהפגיעה בתקציב 2002 לא תתקיים.

אמנון גור: אני חושב שיש דרכים רבות לביצוע.

אמנון גור: מגרשי הספורט מלאים אוהדי ספורט.

אמנון גור: אנחנו יכולים שם לעשות את ההפגנות המתאימות בצורה מכובדת ולהוכיח כמה קהל יש לנו, אותו קהל שיש גם בתרבות.

אמנון גור: אדוני היושב-ראש, מר וודג' זבדיה ביקש גם הוא לומר מספר מלים.

אמנון גור: הוא הגיע למקום שני באליפות העולם באוניברסיאדה בסין.

וודג' זבדיה: אני אחד מהאתלטים העולים שעלו ארצה בשנים האחרונות.

וודג' זבדיה: עליתי בשנת 1990.

וודג' זבדיה: אני חושב שההתקדמות של הספורט במדינת ישראל היא גורם מרכזי המשפיע על הדימוי של המדינה.

וודג' זבדיה: כאשר פוגעים בספורט ובתרבות, פוגעים גם במדינה, כפי שאמר חבר הכנסת מיכאל נודלמן.

וודג' זבדיה: המדינה אינה קיימת על המפה העולמית כאשר לא עוסקים בספורט.

וודג' זבדיה: אני הגעתי למקום שני באוניברסיאדה ודגל ישראל התנופף על אדמת סין.

וודג' זבדיה: שאלו אותנו: איך יתכן שמדינה כל-כך קטנה מגיעה להישגים כאלה?

וודג' זבדיה: באותה משלחת זכה אלכס אוורבוך במדליית זהב.

וודג' זבדיה: אמרו: מדינה קטנה ויש להם תרבות ויש להם ספורט.

וודג' זבדיה: איך ניתן לפגוע בדבר הזה?

וודג' זבדיה: למה לא לתת לספורט ולתרבות לצמוח, להתקדם ולהגיע להישגים?

וודג' זבדיה: בספורט משלבים בין ותיקים לבין עולים.

וודג' זבדיה: זאת אינטגרציה יפה והיא מהווה מודל מרכזי לחיקוי.

וודג' זבדיה: אסור לתת לפגוע בדבר הזה.

וודג' זבדיה: אני אישית מתפרנס מהספורט, מהתמיכה של הספורט, בעקבות ההצלחה שלי וכך גם אתלטים אחרים.

וודג' זבדיה: הצלחות כאלה מגיעות רק עקב עבודה בשטח.

וודג' זבדיה: אנחנו עושים את העבודה השחורה והקשה בשטח.

וודג' זבדיה: כדי להצליח עלינו להתמקד, לעבוד ולהגיע להישגים.

וודג' זבדיה: כמו שכבר נאמר פה, הנציגים שלנו שנוסעים לתחרויות בחוץ-לארץ מהווים חלק חשוב מההסברה הישראלית, לא פחות מהנציגים הרשמיים של המדינה.

וודג' זבדיה: כאשר מופיעים בתחרויות בינלאומיות, זה גורם מרכזי לשיפור הדימוי של מדינת ישראל.

וודג' זבדיה: כאשר פוגעים בספורט, פוגעים במדינת ישראל.

וודג' זבדיה: אני כעולה חדש השתלבתי במדינה.

וודג' זבדיה: כעולה חדש התקדמתי דרך הספורט אבל מהיום ואילך אם יפגעו בספורט אני לא רואה שאוכל להתקדם, ואין לי שום תחליף.

וודג' זבדיה: הספורט סלל לי דרך מסויימת כדי להצליח להשתלב בחברה הישראלית.

זאב בוים: אדוני היושב-ראש, אני שמח שנתת לפני רשות דיבור למר וודג' זבדיה, כי אחרי ששומעים מה שהוא אומר אז אין הרבה מה להוסיף.

זאב בוים: הדיון הזה הוא חשוב.

זאב בוים: אני מוכרח להגיד שלמשל אני לא הייתי מודע לכל ההיבטים.

זאב בוים: כשמדברים על תרבות זה תיאטרון, אופרה, ספורט וכל הדברים האלה גם יחד.

זאב בוים: לנו, חברי הכנסת, אין את כל ההבנה, את כל הנתונים, את כל הידע מה מסתתר מאחורי הדברים.

זאב בוים: מר נועם סמל הציע לנו לבוא מאחורי הקלעים.

זאב בוים: יש לזה משמעויות שהן לא רק תרבותיות, של האנשים, של הכלכלה שמאחורי הדברים האלה.

זאב בוים: אנחנו לא תמיד ערים או מבינים את המשמעויות של מה שעומד מאחורי הכותרת תרבות וספורט או תחת שם של אירוע תרבותי כזה או אחר.

זאב בוים: מהבחינה הזאת, הישיבה היום חשובה כי היא פוקחת עיניים.

זאב בוים: לוח הזמנים הוא קצר.

זאב בוים: אמנם התקציב לא יאושר ב-31.12 וזה בוודאי יגלוש לתוך ינואר.

זאב בוים: עוד יש מה לעשות בעניין הזה כדי לנסות להשפיע.

זאב בוים: אי אפשר להתעלם מהמציאות ומהסד שאנחנו נתונים בו, של הצורך בקיצוץ קשה בתקציב.

זאב בוים: צריך להגיד את זה בצורה ישירה ולא לנסות להסתיר.

זאב בוים: אתם לא הקבוצה היחידה ולא בעלי העניין היחידים.

זאב בוים: יש הרבה פונים.

זאב בוים: קשה יותר לעמוד מול נכים, קשה לא פחות לעמוד מול תביעות צודקות של גורמים אחרים.

זאב בוים: הזעקה, כידוע לכם, עולה כמעט מכל מקום בחברה הישראלית.

זאב בוים: אבל בסופו של דבר עלי לומר, גם אולי מתוך ניסיון, שלא בהכרח וכמעט לא תמיד מה שמחליטים במקור הוא מה שיוצא בסוף.

זאב בוים: יש בזה תהליך ודינמיקה מסויימת, שהיא פועל יוצא של הלחצים, ההסברה, ההשפעה.

זאב בוים: מבחינה זאת אני רוצה לתת לכם תקווה, כדי שלא תצאו מפה מיואשים.

זאב בוים: אני לא יכול להגיד לכם עכשיו איך זה יתפתח.

זאב בוים: אני גם לא מכיר את הנתונים, חוץ מכמה מספרים בגדול.

זאב בוים: אבל יש מה לעשות.

זאב בוים: בסופו של דבר התוצאה היא שיקוף של מערכת הלחצים או ההסברה והפעילות.

זאב בוים: אתם לא יחידים בזירה אבל בוודאי שיש לזה סיכוי, לפי הערכתי.

זאב בוים: בפרט שהמשרד מוביל את זה והוא מאמין במאבק.

זאב בוים: בוועדת החינוך והתרבות יש קבוצה של חברי כנסת שהם מאוד מסורים לעניין הזה.

זאב בוים: בשנים האחרונות חוק הקולנוע למשל בתחום הקולנוע או ההכנה לאולימפיאדה בתחום הספורט יצאו דרך הוועדה הזאת.

זאב בוים: חברי כנסת פעלו מתוך ראייה של מקומם ושל חשיבותם של התרבות ושל הספורט במובן הרחב.

זאב בוים: אני מקווה שנוכל למצוא דרך נכונה יותר, שגם אם יהיה קיצוץ הוא לא יהיה בסדר גודל כזה ולא יפגע בבשר החי.

קולט אביטל: רציתי להגיד שלפני שחבר הכנסת בוים הפך ליושב-ראש הקואליציה הוא גם הצטרף ללובי התרבות.

קולט אביטל: הוא חלק מלובי התרבות בכנסת.

קולט אביטל: גברת ציפי פינס, קחי את זה בחשבון.

זבולון אורלב: אגב, הוא איש מפתח בפרשה.

מתן וילנאי: אני אומר לכם שהוא אשם.

מתן וילנאי: הוא היה המדריך האישי שלי בקורס קצינים ואיפשר לי לסיים.

קולט אביטל: דבר שני שרציתי להגיד, שמעתי הבוקר אנשים חכמים ממני, שמתמצאים יותר ממני בתחום הכלכלי.

קולט אביטל: אני רוצה לצטט את פרופ' אבישי ברוורמן שהסביר מה קרה בארגנטינה לעומת מקומות אחרים.

קולט אביטל: בארגנטינה השכילו לטפל בבעיות הכלכליות במקרו אבל הזניחו את המיקרו.

קולט אביטל: המיקרו הוא מה שקורה לנו בתוך החברה.

קולט אביטל: אני חושבת שאנחנו נצטרך בכנסת למצוא את האיזון בין המקרו לבין המיקרו.

קולט אביטל: זה צריך להיות נר לרגלינו.

קולט אביטל: דבר שלישי, אני רוצה לסיים בפרומו (קדימון).

קולט אביטל: בשעה 11:00, בחדר סיעת העבודה בקומה 5, נקיים ישיבה של לובי התרבות ואולי זה יהיה המשך למה שעשינו פה.

קולט אביטל: החדר נבחר פשוט כי לא היה חדר אחר.

קולט אביטל: זה לא כדי לגייס את כולם למפלגת העבודה.

קולט אביטל: כולכם מוזמנים.

קולט אביטל: אני חושבת שנרצה לעשות את הישיבה במהירות וביעילות, כי הזכירו לי שיש גם הצבעות.

קולט אביטל: ננסה לראות איך נוכל להתקדם בחקיקה ובמאבק הזה.

קולט אביטל: תודה.

זאב בוים: אני מתנצל מראש שלא אוכל להיות שם, בגלל ההצבעות ותפקידי כיושב-ראש הקואליציה.

נתן איתן: אנחנו נגיע גם אליך, היום או מחר.

מתן וילנאי: לא בחדר הזה צריך להסביר את חשיבות התרבות והספורט, כי זה מגרש ביתי ואני חוסך את ההסברים למקומות אחרים.

מתן וילנאי: גם אין ספק שצריך לקצץ בתקציב המדינה.

מתן וילנאי: אני מעיז להגיד שהקיצוץ הוא לא מספיק.

מתן וילנאי: יחד עם זה, כל הכספים שאנחנו מדברים עליהם כאן הם שוליים.

מתן וילנאי: הם לא מקרו כלכליים, הם לא מיקרו כלכליים.

מתן וילנאי: הם מכל בחינה דבר שהמדינה יכולה לעמוד בו בלי מאמץ אם היא חושבת שזה חשוב.

מתן וילנאי: אני שייך למיעוט האומר שאין בעיית כסף במדינה.

מתן וילנאי: יש רק בעיה של סדרי עדיפויות.

מתן וילנאי: בלתי מתקבל על הדעת שגופים כמו שלנו חיים כמו שהם חיים - ותאמינו לי, אני מכיר היטב - ובאותו זמן עצמו לגופים אחרים יש תקציבים גדולים מאוד.

מתן וילנאי: היו לי שיחות עם מנכ"ל של משרד מסויים - אני לא רוצה להגיד מי - משרד מאוד חשוב.

מתן וילנאי: שאלתי אותו איך הוא הצליח לקצץ והוא אמר לי: "זה רק 55 מיליון שקל".

מתן וילנאי: מה זאת אומרת "רק 55 מיליון שקל"?

מתן וילנאי: אני ב-55 מיליון שקל מכפיל את תקציב התרבות.

מתן וילנאי: על מה אתם מדברים?

מתן וילנאי: אתם מבינים, רק 55 מיליון … לכן, אני מרגיש על קרקע בטוחה.

מתן וילנאי: אמרתי את זה בהתמודדות על חוק הקולנוע בזמנו.

מתן וילנאי: אנחנו ננצח מטעם מאוד פשוט, כי אנחנו צודקים.

מתן וילנאי: אנחנו נוכיח את היתרונות הכלכליים.

מתן וילנאי: דיברו על זה גברת ציפי פינס, גברת חנה מוניץ מהאופרה ומר כתריאל שחורי.

מתן וילנאי: אנחנו נעשה על זה עבודה.

מתן וילנאי: אין ספק שזה משתלם כלכלית.

מתן וילנאי: הדבר האחרון, נדהמתי מהעוצמה של מדע, תרבות וספורט ביחד.

מתן וילנאי: ראינו את זה כולנו בסינמטק ואנחנו נשתמש בזה.

מתן וילנאי: אני מברך את מר זאב שור (וולוולה) על מה שהוא התנדב לעשות בנושא הזה.

זבולון אורלב: תודה רבה.

זבולון אורלב: מטבע הדברים יש חלוקת עבודה בין הוועדה לבין השדולה.

זבולון אורלב: השדולה אולי יכולה לעשות כמה דברים פוליטיים, כמו לארגן הסתייגויות וכדומה, מה שהוועדה לא יכולה לעשות באופן פורמלי.

זבולון אורלב: אני חושב שאפשר לסכם, שעלה באופן ברור מאוד מהדיון - אני אומר את זה גם לחברי חבר-הכנסת זאב בוים - שסדר גודל הקיצוץ, הנע בין 8%-10%, במוסדות התרבות והספורט מהווה סכנה ואִיום מאוד מוחשי לקריסה של מוסדות התרבות.

אורי לוי: זה לא סכנה.

אורי לוי: זה סגירה ממשית.

זבולון אורלב: זאת מפני שבנוסף לקיצוץ הממשלתי יש קיצוץ ברשויות המקומיות, יש הפחתה בהכנסות של אנשים פרטיים, יש ירידה דרסטית בתרומות, גם לארגונים ולמוסדות כלכליים שהיו תומכים במוסדות תרבות יש ירידה בפעילות.

זבולון אורלב: כך שההפחתה הכוללת בתקציבי התרבות מהווה סכנה מוחשית.

זבולון אורלב: אגב, ברור שעיקר הפגיעה תבוא לידי ביטוי קודם כל בפיטורים של אנשי תרבות, יוצרים ואמנים.

זבולון אורלב: בראש ובראשונה יפוטרו הלא קבועים, ביניהם עולים חדשים, אנשים שאין להם חלופה אחרת.

זבולון אורלב: לכן הוועדה קוראת, גם לממשלה וגם לכנסת, לשקול מחדש לבטל לחלוטין את הקיצוץ הזה באופן חד-משמעי.

זבולון אורלב: דבר שני, אנחנו מעודדים ומחזקים את המאבק הציבורי וקוראים לאנשי התרבות, השחקנים, האמנים והיוצרים להיחלץ אישית למאבק מול מקבלי ההחלטות בכנסת ובממשלה.

זבולון אורלב: נחישות המאבק הזה תכריע הרבה מאוד את גורל המאבק.

זבולון אורלב: דבר שלישי, לטווח הבינוני אנחנו סבורים שהפתרון לשמירת תקציבי התרבות יבוא על-ידי חקיקה.

זבולון אורלב: אנחנו מעוניינים לקדם את מעמד התרבות ואת תקציבי התרבות בהסדרים של חקיקה, כדי להגן על עולם התרבות.

זבולון אורלב: בכל זאת נעיז ונאמר שכדי להביא לידי ביטוי את ההחלטות האלה גם ועדת החינוך והתרבות תעשה מאמץ לארגן הסתייגות קולקטיבית, לגבש הסכמה חוצת מפלגות בנושאים האלה על מנת שלא תהיה פגיעה נקודתית.

זבולון אורלב: אין ספק שהחיפזון בקבלת ההחלטה, מבלי שניתנה שהות למשרדים לנהל דיונים ומבלי שחברי הממשלה הבינו מה הדבר הזה יעשה, הביא להחלטה שנראית על פניה מעוותת.

זבולון אורלב: עד כאן.

זבולון אורלב: תודה רבה.